**ΠΑΡΑΡΤΗΜΑ Ι**

Κανονισμός Μεταπτυχιακών Σπουδών Δ.Π.Μ.Σ. «Επιχειρηματικότητα & Συμβουλευτική στην Αγροτική Ανάπτυξη»

Η ΣΥΓΚΛΗΤΟΣ ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ

Έχοντας υπόψη:

1. Τη με αριθ. πρωτ. 5605/17.06.2014 (αρ. πρωτ. Υπουργού Παιδείας και Θρησκευμάτων 6098/25.06.2014) απόφαση του Συμβουλίου του Γ.Π.Α. σχετικά με το διορισμό του Πρύτανη του Ιδρύματος (ΦΕΚ τ.ΥΟΟΔ 452/28.07.2014).

2. Την με αρ.πρωτ. Φ.120.61/36/132262/Β2/21-8-2014 Διαπιστωτική πράξη του Υπουργού Παιδείας και Θρησκευμάτων σύμφωνα με την οποία διαπιστώνεται ο διορισμός του Γεώργιου Παπαδούλη του Θωμά, Καθηγητή του Τμήματος Επιστήμης Φυτικής Παραγωγής, της Σχολής Αγροτικής Παραγωγής, Υποδομών και Περιβάλλοντος του Γ.Π.Α., ως Πρύτανη του Γ.Π.Α. με θητεία που λήγει στις 31.08.2018 (ΑΔΑ ΩΘ0Γ9-29Δ).

3. Την αριθμ. πρωτ. 7871/25.09.2014 απόφαση Πρύτανη του Γ.Π.Α., αναφορικά με τον ορισμό «Αναπληρωτών Πρύτανη - Μεταβίβαση αρμοδιοτήτων Πρύτανη – Αναπλήρωση Πρύτανη» (ΦΕΚ τ.Β΄ 2597/30.09.2014).

4. Τις διατάξεις των άρθρων 30-45, κεφάλαιο ΣΤ΄ Δεύτερος και Τρίτος Κύκλος Σπουδών του Ν. 4485/2017 (ΦΕΚ τ.Α΄114/04.08.2017).

5. Τις διατάξεις του άρθρου 45, παρ. 1 του Ν. 4485/2017 (ΦΕΚ τ.Α΄114/04.08.2017), σύμφωνα με τις οποίες «Με απόφαση της Συνέλευσης του Τμήματος καταρτίζεται ο Κανονισμός Μεταπτυχιακών Σπουδών κάθε Π.Μ.Σ., ο οποίος εγκρίνεται από τη Σύγκλητο, δημοσιεύεται στην Εφημερίδα της Κυβερνήσεως, αναρτάται στο διαδικτυακό τόπο του Τμήματος και κοινοποιείται στο Υπουργείο Παιδείας, Έρευνας και Θρησκευμάτων».

6. Τις διατάξεις του άρθρου 85, του Ν. 4485/2017 (ΦΕΚ τ.Α΄114/04.08.2017) «Τελικές και μεταβατικές διατάξεις, κεφαλαίου ΣΤ».

7. Την Υπουργική Απόφαση ΥΠ.Π.Ε.Θ., Υ.Α. 163204/Ζ1/29.09.2017 Εφαρμογή διατάξεων Ν. 4485/04.08.2017 (ΦΕΚ Α΄114/04.08.2017) για θέματα μεταπτυχιακών σπουδών και εκπόνησης διδακτορικών διατριβών-Λοιπά θέματα.

8. Την Υπουργική Απόφαση ΥΠ.Π.Ε.Θ., Υ.Α. 203446/Ζ1/22.11.2017 Διευκρινήσεις σχετικά μες την εφαρμογή διατάξεων Ν. 4485/04.08.2017 (ΦΕΚ Α΄114/04.08.2017).

9. Την Υπουργική Απόφαση ΥΠ.Π.Ε.Θ., Υ.Α. 216772/Ζ1/08.12.2017 Τρόπος κατάρτισης του αναλυτικού προϋπολογισμού λειτουργίας και της έκθεσης βιωσιμότητας των Π.Μ.Σ. (ΦΕΚ Β’ 4334/12.12.2017).

10. Την Εγκύκλιο ΥΠ.Π.Ε.Θ. 227378/Ζ1/22.12.2017 Εφαρμογή των διατάξεων του Ν.4485/2017 (114 Α΄) για θέματα Μεταπτυχιακών Σπουδών (κατάρτιση και λειτουργία Κανονισμών Π.Μ.Σ).

11. Την Εγκύκλιο ΥΠ.Π.Ε.Θ. 26407/Ζ1/15.02.2018 Ίδρυση – Επανίδρυση Π.Μ.Σ. σε εφαρμογή των διατάξεων του Ν.4485/2017 (114 Α΄).

12. Την Εγκύκλιο ΥΠ.Π.Ε.Θ. 42777/Ζ1/14.03.2018 - Ίδρυση –Επανίδρυση ΠΜΣ σε εφαρμογή των διατάξεων του Ν.4485/17 (114 Α΄).

13. Την Υπουργική Απόφαση ΥΠ.Π.Ε.Θ., Υ.Α. 41931/Ζ1/13.03.2018 Ρύθμιση θεμάτων Ίδρυσης Κοινών Π.Μ.Σ. και εκπόνησης διδακτορικών διατριβών με συνεπίβλεψη μεταξύ ημεδαπών Α.Ε.Ι. και αναγνωρισμένων ως ομοταγών Ιδρυμάτων ή Ερευνητικών Κέντρων και Ινστιτούτων της αλλοδαπής (ΦΕΚ Β΄972/19.03.2018).

14. Την Εγκύκλιο ΥΠ.Π.Ε.Θ. 45070/Ζ1/19.03.2018 - Κοινοποίηση διατάξεων του N.4521/2018 (Α΄38) «Ίδρυση Πανεπιστημίου Δυτικής Αττικής και άλλες διατάξεις» - Αποστολή ενδεικτικού υποδείγματος συνοδευτικών εγγράφων της παρ. 3 του άρθρου 32 του N.4485/2017.

15. Την Πράξη του Πρύτανη α.π. 9953/12.12.2017 Κοσμήτορας Σχολής Τροφίμων Βιοτεχνολογίας και Ανάπτυξης (Τ.Β.Α.) Γ.Π.Α.

16. Την Πράξη του Πρύτανη α.π. 9951/12.12.2017 Κοσμήτορας Σχολής Αγροτικής Παραγωγής, Υποδομών και Περιβάλλοντος (Α.Π.Υ.Π.) Γ.Π.Α.

17. Την Πράξη του Πρύτανη α.π. 353/15.01.2018 σχετικά με την Σύσταση Επιτροπής Μεταπτυχιακών Σπουδών (Ε.Μ.Σ.) του Γ.Π.Α. και σύμφωνα με την υφιστάμενη νομοθεσία (Ν. 4485/04.08.2017, άρθ. 31, παρ. 6 και άρθ. 32, παρ. 5, ΦΕΚ Α΄114/04.08.2017).

18. Το έγγραφο α.π. 563/15.01.2018 του Προέδρου της Επιτροπής Μεταπτυχιακών Σπουδών (Ε.Μ.Σ.), Αναπληρωτή Πρύτανη, Αντιπρύτανη Ακαδημαϊκών Σπουδών και Προσωπικού Γ.Π.Α, προς τα Ακαδημαϊκά Τμήματα Γ.Π.Α.

19. Το έγγραφο α.π. 571/19.01.2018 του Προέδρου της Επιτροπής Μεταπτυχιακών Σπουδών (Ε.Μ.Σ.), Αναπληρωτή Πρύτανη, Αντιπρύτανη Ακαδημαϊκών Σπουδών και Προσωπικού Γ.Π.Α, προς τα Ακαδημαϊκά Τμήματα Γ.Π.Α.

20. Τα αποσπάσματα πρακτικών Συγκλήτου του Γ.Π.Α. (συνεδρίες: 533/16.04.2018 και 534/23.04.2018) με θέμα: «Ίδρυση/Επανίδρυση Π.Μ.Σ. των Τμημάτων του Γεωπονικού Πανεπιστημίου Αθηνών σε εφαρμογή των διατάξεων του Ν.4485/2017 (114 Α΄)».

21. Το έγγραφο α.π. 3148/19.04.2018 του Πρύτανη Γ.Π.Α. προς το ΥΠ.Π.Ε.Θ. με θέμα: «Έγκριση Ίδρυσης/Επανίδρυσης Π.Μ.Σ. των Τμημάτων του Γεωπονικού Πανεπιστημίου Αθηνών σε εφαρμογή των διατάξεων του Ν.4485/2017 (114 Α΄)».

22. Την Υπουργική Απόφαση ΥΠ.Π.Ε.Θ., Υ.Α. 85559/Ζ1/24.05.2018 «Ίδρυση Προγραμμάτων Μεταπτυχιακών Σπουδών, σε εφαρμογή των διατάξεων του άρθρου 32 του Ν. 4485/04.08.2017 (ΦΕΚ Α΄114/04.08.2017)».

23. Το έγγραφο α.π. 4299 και 4303/25.05.2018 του Πρύτανη Γ.Π.Α. προς τους Κοσμήτορες των Σχολών και των ακαδημαϊκών Τμημάτων του Γ.Π.Α., σχετικά με έγγραφα του Υπουργού Παιδείας, Έρευνας και Θρησκευμάτων που αφορούν τα Π.Μ.Σ. σε εφαρμογή των διατάξεων του άρθρου 32 του Ν.4485/17 (Α΄114).

24. Την υπ’ αριθμ. 5465/06.07.2018 υπουργική απόφαση ΥΠ.Π.Ε.Θ. (ΦΕK2680/τΒ’) επανίδρυσης του Δ.Π.Μ.Σ. **«Επιχειρηματικότητα και Συμβουλευτική στην Αγροτική Ανάπτυξη»** που ισχύει, όπως εγκρίθηκε από τη Σύγκλητο του Γ.Π.Α. (Συνεδρία 537/13.06.2018) και κατόπιν εισηγήσεων των Γενικών Συνελεύσεων του Τμημάτων Αγροτικής Οικονομίας & Ανάπτυξης (Συνεδρία 05-06-2018) και Επιστήμης Ζωικής Παραγωγής & Υδατοκαλλιεργειών (Συνεδρία 60η/07-06-2018)

25. Την υπ’ αριθμ. 4589/06.06.2018 «Πρόσκληση εκδήλωσης ενδιαφέροντος για την συγκρότηση της Επιτροπής Ηθικής και Δεοντολογίας της Έρευνας (Ε.Η.Δ.Ε.) του Γεωπονικού Πανεπιστημίου Αθηνών (Γ.Π.Α), την υπ’ αριθμ. 7834/24.05.2018 απόφαση της Επιτροπής Ερευνών και Διαχείρισης του Ειδικού Λογαριασμού Κονδυλίων Έρευνας (συνεδρία: 18η/24.05.2018) του Γεωπονικού Πανεπιστημίου Αθηνών (Ε.Λ.Κ.Ε. Γ.Π.Α.) και την υφιστάμενη νομοθεσία (άρθρα 21 έως 27, κεφ. Ε΄ του Ν. 4521/02.03.2018, ΦΕΚ τ.Α΄ 38/02.03.2018).

26. Το έγγραφο α.π. 5386/02.07.2018 του Πρύτανη Γ.Π.Α. προς το ΥΠ.Π.Ε.Θ. με θέμα: «Αποστολή Φ.Ε.Κ. Π.Μ.Σ των Τμημάτων του Γεωπονικού Πανεπιστημίου Αθηνών».

27. Την απόφαση της Ειδικής Διατμηματικής Επιτροπής των Τμημάτων Αγροτικής Οικονομίας & Ανάπτυξης και Επιστήμης Ζωικής Παραγωγής & Υδατοκαλλιεργειών για το Διατμηματικό Π.Μ.Σ. με τίτλο: **«Επιχειρηματικότητα & Συμβουλευτική στην Αγροτική Ανάπτυξη»** στην αρ.1η/19.07.2018συνεδρίασή της.

28. Το γεγονός ότι, από τις διατάξεις της παρούσας απόφασης, δεν προκαλείται δαπάνη εις βάρος του κρατικού προϋπολογισμού, σύμφωνα με τη διάταξη της παραγράφου 4 του άρθρου 1 του Ν. 2469/1997 (ΦΕΚ 38/τ.Α’) «Περιορισμός και βελτίωση της αποτελεσματικότητας των κρατικών δαπανών και άλλες διατάξεις», αποφασίζει και εγκρίνει τον:

**Κανονισμό Μεταπτυχιακών Σπουδών του Διατμηματικού Προγράμματος Μεταπτυχιακών Σπουδών των συνεργαζομένων Τμημάτων Αγροτικής Οικονομίας & Ανάπτυξης και Επιστήμης Ζωικής Παραγωγής & Υδατοκαλλιεργειών του Γεωπονικού Πανεπιστημίου Αθηνών με τίτλο «Επιχειρηματικότητα και Συμβουλευτική στην Αγροτική Ανάπτυξη»** του ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ (Γ.Π.Α.), ως ακολούθως:

# Άρθρο 1 Γενικές Διατάξεις

1.Το Τμήμα Αγροτικής Οικονομίας και Ανάπτυξης της Σχολής Τροφίμων, Βιοτεχνολογίας και Ανάπτυξης του Γεωπονικού Πανεπιστημίου Αθηνών σε συνεργασία με το Τμήμα Επιστήμης Ζωικής Παραγωγής και Υδατοκαλλιεργειών της Σχολής Αγροτικής Παραγωγής, Υποδομών και Περιβάλλοντος του Γεωπονικού Πανεπιστημίου Αθηνών, θα λειτουργήσει από το ακαδημαϊκό έτος 2018-2019 το Διατμηματικό Πρόγραμμα Μεταπτυχιακών Σπουδών (Δ.Π.Μ.Σ.) με τίτλο: «Επιχειρηματικότητα και Συμβουλευτική στην Αγροτική Ανάπτυξη», σύμφωνα με τις διατάξεις του Ν.4485/04-07-2017, την Υ.Α.5465/6-7-2018/ΦΕΚ 2680/τ.Β’ και τον παρόντα Κανονισμό Μεταπτυχιακών Σπουδών.

2.Το Δ.Π.Μ.Σ. θα λειτουργήσει από το ακαδημαϊκό έτος 2018-2019 για πέντε (5) έτη, οπότε και θα αξιολογηθεί η δυνατότητα συνέχισης της λειτουργίας του σύμφωνα με τις διατάξεις της παρ. 8 του άρθρου 32 του ν. 4485/2017 (ΦΕΚ 114/τ.Α’).

3.Μέρος της διδασκαλίας, η οποία δεν θα υπερβαίνει το 35% του συνολικά παρεχόμενου διδακτικού έργου, θα γίνεται εξ αποστάσεως. Η δυνατότητα αυτή εξασφαλίζει την απρόσκοπτη παρακολούθηση του Προγράμματος από τους φοιτητές εκείνους που διαμένουν ή και εργάζονται στην επαρχία. Εξάλλου, με βάση το ίδιο το αντικείμενο του Δ.Π.Μ.Σ. που αφορά σε ίδρυση μονάδων ή παροχή συμβουλευτικών υπηρεσιών στον αγροτικό χώρο, γίνεται προφανές ότι ένα ποσοστό των φοιτητών του προτίθεται ή ήδη δραστηριοποιείται επαγγελματικά και διαμένει στην επαρχία.

Άρθρο 2,  
Αντικείμενο – Σκοπός

1.Παρακολουθώντας την κοινωνική και οικονομική πραγματικότητα, όπως διαμορφώνεται στη χώρα μας, το Δ.Π.Μ.Σ. δημιουργήθηκε για να προσφέρει συνδυασμό τεχνικών και οικονομικών γνώσεων, που αποτελούν απαραίτητα εφόδια στην αγορά εργασίας σχετικά με την υποστήριξη της ανασυγκρότησης του αγροτικού χώρου και την ενίσχυση της πρωτογενούς παραγωγής.

2.Βασικός σκοπός του Προγράμματος είναι η εξειδίκευση επιστημόνων, ικανών να χειριστούν με επιτυχία τα σύνθετα προβλήματα σχεδιασμού και λειτουργίας των σύγχρονων επιχειρήσεων στον τομέα της Ζωικής Παραγωγής και Υδατοκαλλιεργειών κυρίως και δευτερευόντως στον τομέα της Φυτικής Παραγωγής.

# Ο πρωτογενής τομέας έχει ανάγκη επιστημόνων που να διαθέτουν σε βάθος τις απαραίτητες γνώσεις της παραγωγικής διαδικασίας, παράλληλα με τη χρησιμοποίηση σύγχρονων μεθόδων και εργαλείων της οικονομικής επιστήμης, για την αποτελεσματική διοίκηση των μονάδων παραγωγής ή την παροχή υψηλού επιπέδου συμβουλών. Από την άλλη μεριά, η σημερινή κοινωνική και οικονομική διαμορφούμενη πραγματικότητα στη χώρα μας επιβάλλει την ανάγκη ανασυγκρότησης του αγροτικού χώρου και την υποστήριξη της αναζωογόνησης της υπαίθρου, παράλληλα με την ενίσχυση της πρωτογενούς παραγωγής. Η βιώσιμη ανάπτυξη των υδατοκαλλιεργειών στο πλαίσιο της γαλάζιας ανάπτυξης αποτελεί συγκριτικό πλεονέκτημα για την ελληνική οικονομία. Επιπλέον, το προτεινόμενο Δ.Π.Μ.Σ. στοχεύει στην εξειδίκευση επιστημόνων για την παροχή συμβουλευτικής υποστήριξης για το σχεδιασμό και την εφαρμογή προγραμμάτων αγροτικής ανάπτυξης, καθώς και των προγραμμάτων θάλασσας και αλιείας.

# 3.Το Δ.Π.Μ.Σ. αποτελεί εφαρμοσμένο Πρόγραμμα Σπουδών που συνδυάζει τη διεπιστημονική προσέγγιση και τη θεωρητική γνώση με την αναπτυξιακή πρακτική, με ιδιαίτερη έμφαση στην εισαγωγή και διαχείριση της καινοτομίας. Το Δ.Π.Μ.Σ. προσφέρει βασικές γνώσεις σε θέματα διαχείρισης του πρωτογενή τομέα (Ζωική Παραγωγή και Υδατοκαλλιέργειες, Φυτική Παραγωγή) σε συνδυασμό με γνώσεις Διοίκησης Επιχειρήσεων και Οικονομίας. Ιδιαίτερη έμφαση δίνεται στην ανάπτυξη της Επιχειρηματικότητας και τη διαχείριση της Καινοτομίας.

Άρθρο 3  
Όργανα του Δ.Π.Μ.Σ.

Αρμόδια όργανα για την ίδρυση, διοίκηση, οργάνωση και λειτουργία του Διατμηματικού Προγράμματος Μεταπτυχιακών Σπουδών είναι:

1. Η Σύγκλητος του Ιδρύματος: το αρμόδιο όργανο για τα θέματα ακαδημαϊκού, διοικητικού, οργανωτικού και οικονομικού χαρακτήρα των Π.Μ.Σ., και ασκεί όσες αρμοδιότητες σχετικά με τα Π.Μ.Σ. δεν ανατίθενται από το νόμο ειδικώς σε άλλα όργανα.
2. Η Ειδική Διατμηματική Επιτροπή του Δ.Π.Μ.Σ. (Ε.Δ.Ε.): εισηγείται στη Σύγκλητο διά της Επιτροπής Μεταπτυχιακών Σπουδών για την αναγκαιότητα ίδρυσης Π.Μ.Σ., ορίζει τα μέλη της Σ.Ε., κατανέμει το διδακτικό έργο μεταξύ των διδασκόντων του Δ.Π.Μ.Σ., συγκροτεί επιτροπές επιλογής ή εξέτασης των υποψηφίων μεταπτυχιακών φοιτητών, διαπιστώνει την επιτυχή ολοκλήρωση της φοίτησης προκειμένου να απονεμηθεί το Δ.Μ.Σ., ασκεί κάθε άλλη αρμοδιότητα που προβλέπεται από το άρθρο 31 του Ν. 4485/2017.

Η Ειδική Διατμηματική Επιτροπή (Ε.Δ.Ε.) είναι επταμελής και συγκροτείται από πέντε μέλη Δ.Ε.Π. που εκλέγονται από τις Συνελεύσεις των δύο συνεργαζομένων Τμημάτων με διετή θητεία και δύο εκπροσώπους των φοιτητών του Δ.Π.Μ.Σ. που εκλέγονται από τους φοιτητές του οικείου Προγράμματος, για ετήσια θητεία.

1. Η Συντονιστική Επιτροπή (Σ.Ε.) του Δ.Π.Μ.Σ.: Η Συντονιστική Επιτροπή (Σ.Ε.) είναι πενταμελής και απαρτίζεται από μέλη Δ.Ε.Π. των δύο συνεργαζομένων Τμημάτων, τα οποία έχουν αναλάβει μεταπτυχιακό έργο και εκλέγονται από την Ε.Δ.Ε. για διετή θητεία. Η Σ.Ε. είναι αρμόδια για την παρακολούθηση και το συντονισμό της λειτουργίας των Π.Μ.Σ.
2. Η Επιτροπή Μεταπτυχιακών Σπουδών: αποτελείται από τον Αντιπρύτανη Ακαδημαϊκών Υποθέσεων και Φοιτητικής Μέριμνας, ο οποίος εκτελεί χρέη Προέδρου και τους Κοσμήτορες ως μέλη και έχει τις αρμοδιότητες που προβλέπονται στο άρθρο 32 στην παράγραφο 5 του ν. 4485/2017.
3. Ο Διευθυντής του Δ.Π.Μ.Σ.: είναι μέλος Δ.Ε.Π. πρώτης βαθμίδας ή της βαθμίδας του αναπληρωτή καθηγητή, ιδίου ή συναφούς γνωστικού αντικειμένου με το γνωστικό αντικείμενο του Δ.Π.Μ.Σ. Ο Διευθυντής είναι μέλος και Πρόεδρος της Σ.Ε. του Προγράμματος και ορίζεται μαζί με τον αναπληρωτή του, με απόφαση της Ειδικής Διατμηματικής Επιτροπής για διετή θητεία. Ο Διευθυντής εισηγείται στα αρμόδια όργανα για κάθε θέμα που αφορά στην αποτελεσματική λειτουργία του Προγράμματος, δε μπορεί να εκλεγεί για περισσότερες από δύο (2) συνεχόμενες θητείες και δε δικαιούται επιπλέον αμοιβή για το διοικητικό του έργο.
4. Η εξαμελής Επιστημονική Συμβουλευτική Επιτροπή (Ε.Σ.Ε.): είναι αρμόδια για την εξωτερική ακαδημαϊκή αξιολόγηση των Π.Μ.Σ.

Άρθρο 4  
Μεταπτυχιακός Τίτλος

Το Δ.Π.Μ.Σ. απονέμει Μεταπτυχιακό Δίπλωμα Ειδίκευσης (Μ.Δ.Ε.) στην «Επιχειρηματικότητα και Συμβουλευτική στην Αγροτική Ανάπτυξη».

# Άρθρο 5 Κατηγορίες Πτυχιούχων Υποψηφίων Φοιτητών

1.Στο Δ.Π.Μ.Σ. γίνονται δεκτοί πτυχιούχοι Τμημάτων Γεωπονικών και λοιπών Θετικών, Οικονομικών και Κοινωνικών Επιστημών Πανεπιστημίων της ημεδαπής και αντίστοιχων Τμημάτων των ομοταγών αναγνωρισμένων ιδρυμάτων της αλλοδαπής (απαραίτητη η αναγνώριση από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης), καθώς και πτυχιούχοι Τμημάτων των Τ.Ε.Ι. συναφούς γνωστικού αντικειμένου.

2.Μέλη των κατηγοριών Ε.Ε.Π., Ε.Δ.Ι.Π. και Ε.Τ.Ε.Π., ως υπεράριθμοι και μέχρι ένας (1) ανά έτος, σύμφωνα με τις διατάξεις του Ν.4485/2017, άρ.34, παρ.1, 7 και 8.

3.Το Δ.Π.Μ.Σ. απευθύνεται σε αποφοίτους Α.Ε.Ι. ή Τ.Ε.Ι., γεωπονικής κατεύθυνσης που επιθυμούν να συνδυάσουν τις βασικές τους γνώσεις με στοιχεία της επιστήμης της Διοίκησης Επιχειρήσεων και Οικονομίας ή σε αποφοίτους οικονομικών ή άλλων συναφών επιστημών, που επιθυμούν να αποκτήσουν βασικές γνώσεις κυρίως στη Ζωική Παραγωγή και τις Υδατοκαλλιέργειες, αλλά και τη Φυτική Παραγωγή.

Άρθρο 6  
Χρονική Διάρκεια

1.Η χρονική διάρκεια για την απονομή του Μεταπτυχιακού Διπλώματος Ειδίκευσης είναι:

* για το Πρόγραμμα πλήρους φοίτησης τρία (3) εξάμηνα
* για το Πρόγραμμα μερικής φοίτησης μέχρι έξι (6) εξάμηνα

2.Οι φοιτητές δηλώνουν πριν την έναρξη του Α’ ακαδημαϊκού εξαμήνου ποιο πρόγραμμα σπουδών θα παρακολουθήσουν, ώστε να τους χορηγηθούν τα ανάλογα έγγραφα/πιστοποιητικά.

Άρθρο 7

Αριθμός Εισακτέων

Ο συνολικός αριθμός εισακτέων στο Πρόγραμμα ορίζεται κατ’ ανώτατο όριο σε σαράντα (40) κατ’ έτος μεταπτυχιακούς φοιτητές/φοιτήτριες.

Άρθρο 8  
Διαδικασία Εισαγωγής – Κριτήρια Επιλογής

1.Η διαδικασία εισαγωγής νέων φοιτητών αρχίζει με τη δημοσιοποίηση προκήρυξης με την οποία προσκαλούνται να υποβάλουν αιτήσεις οι ενδιαφερόμενοι υποψήφιοι μεταπτυχιακοί φοιτητές.

2.Ειδικότερα, η προκήρυξη περιλαμβάνει:

* Τη γενική περιγραφή του Διατμηματικού Προγράμματος Μεταπτυχιακών Σπουδών (επιστημονικό περιεχόμενο, διάρκεια, κλπ.)
* Τον αριθμό των διαθέσιμων θέσεων
* Το ύψος των διδάκτρων
* Πληροφορίες σχετικά με τις προθεσμίες υποβολής αιτήσεων, καθώς και τα απαιτούμενα δικαιολογητικά
* Τα απαιτούμενα προσόντα των υποψηφίων.

3.Οι υποψήφιοι καλούνται να υποβάλλουν τα εξής δικαιολογητικά:

α) Έντυπη αίτηση

β) Μία (1) φωτογραφία ταυτότητας.

γ) Αντίγραφο πτυχίου ή βεβαίωση ότι ο υποψήφιος ολοκλήρωσε τις εκπαιδευτικές του υποχρεώσεις. Στις περιπτώσεις πτυχιούχων Πανεπιστημίων του εξωτερικού συνυποβάλλεται πιστοποιητικό αναγνώρισης από το Δ.Ο.Α.Τ.Α.Π. Στις περιπτώσεις εκκρεμοτήτων για την ολοκλήρωση των προπτυχιακών σπουδών, υποβάλλεται υπεύθυνη δήλωση στην οποία αναφέρονται αναλυτικά τα μαθήματα του υποψηφίου που υπολείπονται και τυχόν πτυχιακή εργασία (όπου απαιτείται).

δ) Αντίγραφο αναλυτικής βαθμολογίας.

ε) Αναλυτικό βιογραφικό σημείωμα.

στ) Φωτοτυπία των δύο όψεων της αστυνομικής ταυτότητας.

ζ) Δύο συστατικές επιστολές.

η) Δίπλωμα ή πιστοποιητικό γνώσης της Αγγλικής γλώσσας και τυχόν άλλων ξένων γλωσσών.

θ) Κάθε άλλο στοιχείο που, κατά τη γνώμη των υποψηφίων, θα διευκόλυνε την Επιτροπή Αξιολόγησης να σχηματίσει πληρέστερη και ολοκληρωμένη άποψη.

Οι αιτήσεις και τα απαραίτητα δικαιολογητικά κατατίθενται ή αποστέλλονται στη γραμματεία του Δ.Π.Μ.Σ. σε έντυπη ή ηλεκτρονική μορφή.

4.Τα κριτήρια επιλογής των μεταπτυχιακών φοιτητών είναι:

α) Ο γενικός βαθμός πτυχίου, ο οποίος πρέπει να είναι τουλάχιστον έξι (6). Ο υποψήφιος, πριν την έναρξη του ακαδημαϊκού έτους και την εγγραφή του στο Πρόγραμμα, υποχρεούται να έχει ανταποκριθεί επιτυχώς σε όλες τις απαραίτητες ακαδημαϊκές υποχρεώσεις για τη λήψη του πτυχίου του (συντελεστής βαρύτητας 25%). Οι τίτλοι σπουδών της αλλοδαπής πιστοποιούνται με βεβαίωση ισοτιμίας και αντιστοιχίας από το Δ.Ο.Α.Τ.Α.Π.

β) Η γνώση της αγγλικής γλώσσας σε επίπεδο που, κατά την κρίση της επιτροπής επιλογής, θα επιτρέψει στον φοιτητή να ανταποκριθεί με επάρκεια στο σύνολο των ακαδημαϊκών του υποχρεώσεων (συντελεστής βαρύτητας 15%). Το επίπεδο γλωσσομάθειας που απαιτείται είναι τουλάχιστον «καλή γνώση (Β2)». Σε περίπτωση μη προσκόμισης αναγνωρισμένου πιστοποιητικού γλωσσομάθειας, οι υποψήφιοι θα υποβληθούν σε γραπτές εξετάσεις, σε ημερομηνία για την οποία θα ενημερώνονται στο κείμενο της προκήρυξης.

γ) Η προηγούμενη ερευνητική δραστηριότητα του υποψηφίου και σχετική επαγγελματική εμπειρία (συντελεστής βαρύτητας 10%).

δ) Δύο συστατικές επιστολές (συντελεστής βαρύτητας 10%).

ε) Η προσωπική συνέντευξη (συντελεστής βαρύτητας 30%).

στ) Κάθε άλλο στοιχείο σχετικό με τα προσόντα του υποψηφίου που αποδεικνύεται από τα δικαιολογητικά που κατατέθηκαν (συντελεστής βαρύτητας 10%).

5.Οι αλλοδαποί υποψήφιοι μεταπτυχιακοί φοιτητές θα πρέπει να κατέχουν την Ελληνική γλώσσα, η επαρκής γνώση της οποίας αποδεικνύεται όταν: α) ο υποψήφιος έχει ολοκληρώσει σπουδές δευτεροβάθμιας εκπαίδευσης στην Ελλάδα ή σε ελληνόφωνο σχολείο του εξωτερικού, β) κατέχει πτυχίο ελληνικής φιλολογίας / γραμμάτων από ισότιμο α.Ε.Ι. της αλλοδαπής, γ) έχει πραγματοποιήσει πλήρη κύκλο προπτυχιακών σπουδών σε ελληνικό Α.Ε.Ι. ή Τ.Ε.Ι., ή έχει πιστοποιητικό επιτυχούς παρακολούθησης δύο (2) τουλάχιστον ετών σε ελληνικό τριτοβάθμιο Ίδρυμα (Α.Ε.Ι. ή Τ.Ε.Ι.) και δ) κατέχει πιστοποιητικό επάρκειας ελληνικής γλώσσας από κρατικά αναγνωρισμένο ίδρυμα παροχής τέτοιων πιστοποιητικών σε αλλοδαπούς.

6.Η διαδικασία αξιολόγησης των υποψηφίων φοιτητών πραγματοποιείται ως εξής:

* 1η φάση: μετά τη λήξη της προθεσμίας υποβολής αιτήσεων, τριμελής επιτροπή μελών Δ.Ε.Π., η οποία έχει οριστεί από την Ε.Δ.Ε. του Προγράμματος, ελέγχει όλα τα τυπικά προσόντα των υποψηφίων φοιτητών, σύμφωνα με τα κατατεθέντα δικαιολογητικά.
* 2η φάση: όσοι υποψήφιοι έχουν κριθεί επιτυχόντες της 1ης φάσης αξιολόγησης, καλούνται να συμμετάσχουν στη διαδικασία της συνέντευξης.
* 3η φάση: η Συντονιστική Επιτροπή αξιολογεί όλους τους υποψηφίους που ολοκλήρωσαν τη 2η φάση και προχωρά σε κατάρτιση καταλόγου με αναλυτική βαθμολογία των επιτυχόντων, ο οποίος υποβάλλεται στην Ε.Δ.Ε. του Προγράμματος προς επικύρωση. Ο κατάλογος των επιτυχόντων αναρτάται στην ιστοσελίδα του Προγράμματος, ενώ οι επιτυχόντες ενημερώνονται και προσωπικά από τη Γραμματέα του Προγράμματος. Οι επιτυχόντες καλούνται να επικυρώσουν την εγγραφή τους στο Δ.Π.Μ.Σ. εντός πέντε (5) εργάσιμων ημερών από τη δημοσιοποίηση του πίνακα επιτυχόντων. Σε περίπτωση άρνησης καλείται αμέσως τηλεφωνικά ο πρώτος επιλαχών/ούσα κ.ο.κ. Σε περίπτωση ισοβαθμίας στην τελευταία θέση των επιτυχόντων υποψηφίων, εισάγονται όλοι οι ισοβαθμήσαντες.

7.Με την εγγραφή τους οι υποψήφιοι/ες αποδέχονται τους όρους λειτουργίας του Δ.Π.Μ.Σ. και τις αντίστοιχες υποχρεώσεις.

Άρθρο 9  
Εγγραφή - Τέλος φοίτησης

1.Οι υποψήφιοι που γίνονται δεκτοί στο Διατμηματικό Πρόγραμμα Μεταπτυχιακών Σπουδών πλήρους φοίτησης, εγγράφονται στο Δ.Π.Μ.Σ. μετά την ολοκλήρωση της διαδικασίας επιλογής τους και την επικύρωση των αποτελεσμάτων από την Ε.Δ.Ε. και πριν από την έναρξη των μαθημάτων του Α’ εξαμήνου.

2.Καθώς το κόστος λειτουργίας του Δ.Π.Μ.Σ. καλύπτεται εξ’ ολοκλήρου από την καταβολή τέλους φοίτησης από τους φοιτητές, σύμφωνα με την Υπουργική Απόφαση ίδρυσης του Π.Μ.Σ. (Υ.Α. 5465 (ΦΕΚ 2680/6-7-2018/Β’), οι φοιτητές καταβάλλουν τέλος φοίτησης.

Τα τέλη φοίτησης καταβάλλονται τμηματικά στην αρχή κάθε ακαδημαϊκού εξαμήνου, σε τρεις δόσεις για τους φοιτητές του προγράμματος πλήρους φοίτησης και σε τέσσερις δόσεις για τους φοιτητές του προγράμματος μερικής φοίτησης. Σε εξαιρετικές περιπτώσεις η καταβολή των τελών φοίτησης μπορεί να γίνει και σε περισσότερες δόσεις.

Σε περίπτωση που, μετά την εγγραφή του και την πάροδο πέντε εργάσιμων ημερών από τον χρόνο καταβολής της πρώτης δόσης, ο φοιτητής επιλέξει να μην παρακολουθήσει το πρόγραμμα δεν έχει δικαίωμα να απαιτήσει την ανάκτηση των χρημάτων που κατέβαλε.

Οι φοιτητές οφείλουν να έχουν εξοφλήσει όλες τις οικονομικές τους υποχρεώσεις πριν προβούν στην υποστήριξη της Διπλωματικής Εργασίας τους.

3.Απαλλάσσονται από τα τέλη φοίτησης οι φοιτητές Π.Μ.Σ., των οποίων το ατομικό εισόδημα, εφόσον διαθέτουν ίδιο εισόδημα, και το οικογενειακό διαθέσιμο ισοδύναμο εισόδημα δεν υπερβαίνουν αυτοτελώς, το μεν ατομικό το εκατό τοις εκατό (100%), το δε οικογενειακό το εβδομήντα τοις εκατό (70%) του εθνικού διάμεσου διαθέσιμου ισοδύναμου εισοδήματος, σύμφωνα με τα πλέον πρόσφατα κάθε φορά δημοσιευμένα στοιχεία της Ελληνικής Στατιστικής Αρχής (ΕΛ.ΣΤΑΤ.). Η απαλλαγή αυτή παρέχεται για τη συμμετοχή σε ένα μόνο Π.Μ.Σ., σύμφωνα με το άρθρο 35 του ν. 4485/2017. Σε κάθε περίπτωση οι απαλλασσόμενοι φοιτητές δεν ξεπερνούν το ποσοστό του 30% του συνολικού αριθμού των φοιτητών που εισάγονται στο Π.Μ.Σ. Αν οι δικαιούχοι υπερβαίνουν το ποσοστό του προηγούμενου εδαφίου, επιλέγονται με σειρά κατάταξης ξεκινώντας από αυτούς που έχουν το μικρότερο εισόδημα. Όσοι λαμβάνουν υποτροφία από άλλη πηγή δε δικαιούνται απαλλαγή.

Άρθρο 10  
Γλώσσα Διδασκαλίας

Η γλώσσα διδασκαλίας του Δ.Π.Μ.Σ. είναι η Ελληνική, ενώ η αγγλική γλώσσα δύναται να χρησιμοποιείται από προσκεκλημένους εισηγητές. Η εκπόνηση της διπλωματικής εργασίας γίνεται στην Ελληνική ή Αγγλική γλώσσα, μετά από απόφαση της Ε.Δ.Ε.

Άρθρο 11  
Χρονοδιάγραμμα Σπουδών – Διάρκεια Φοίτησης

1.Η συνολική διάρκεια του Προγράμματος Μεταπτυχιακών Σπουδών πλήρους φοίτησης, που οδηγεί στην απόκτηση του Μεταπτυχιακού Διπλώματος Ειδίκευσηςείναι τρία ακαδημαϊκά εξάμηνα, περιλαμβανομένης και της εκπόνησης της Διπλωματικής Εργασίας:

**Α’ Ακαδημαϊκό Εξάμηνο:** αρχίζει τον Οκτώβριο, διαρκεί δεκατέσσερις διδακτικές εβδομάδες και ολοκληρώνεται τον Φεβρουάριο με τις εξετάσεις των Θεματικών Ενοτήτων.

**Β’ Ακαδημαϊκό Εξάμηνο:** αρχίζει αμέσως μετά τις εξετάσεις του Α’ ακαδημαϊκού εξαμήνου, διαρκεί δεκατέσσερις διδακτικές εβδομάδες, και ολοκληρώνεται τον Ιούλιο με τις εξετάσεις των Θεματικών Ενοτήτων.

**Γ’ Ακαδημαϊκό Εξάμηνο:** αρχίζει το Σεπτέμβριο, διαρκεί δεκατέσσερις διδακτικές εβδομάδες και ολοκληρώνεται τον Ιανουάριο με τις εξετάσεις των Θεματικών Ενοτήτων και την παρουσίαση της Διπλωματικής Εργασίας των φοιτητών.

2.Η εκπόνηση της Διπλωματικής Εργασίας ολοκληρώνεται με την υποστήριξή της από το φοιτητή το αργότερο έξι μήνες από την ολοκλήρωση των μαθημάτων του Γ’ ακαδημαϊκού εξαμήνου του Προγράμματος.

3.Σε περίπτωση ακύρωσης/αναβολής μέρους της εκπαιδευτικής διαδικασίας για έκτακτους λόγους, η διδασκαλία αναπληρώνεται σε σύντομο χρονικό διάστημα, με έγκαιρη ενημέρωση διδασκόντων και φοιτητών.

4.Η Συντονιστική Επιτροπή έχει το δικαίωμα, σε έκτακτες περιστάσεις, να μεταβάλει τις παραπάνω ημερομηνίες έναρξης και λήξης των ακαδημαϊκών εξαμήνων.

5.Το Δ.Π.Μ.Σ. παρέχεται και ως πρόγραμμα μερικής φοίτησης. Η διάρκειά του μπορεί να είναι μέχρι έξι ακαδημαϊκά εξάμηνα. Οι φοιτητές υποχρεούνται να παρακολουθούν τουλάχιστον δύο Θεματικές Ενότητες ανά εξάμηνο.

6.Σε εξαιρετικές περιπτώσεις, αίτημα για παράταση του χρονικού ορίου ολοκλήρωσης των σπουδών που υποβάλλεται εγγράφως και αιτιολογημένα από φοιτητή, εξετάζεται και εγκρίνεται ή απορρίπτεται από την Ε.Δ.Ε., η οποία προσδιορίζει και τη νέα προθεσμία. Παράταση ή άδεια αναστολής της φοίτησης μπορεί να χορηγηθεί από την Ε.Δ.Ε. για χρονικό διάστημα που δεν επιτρέπεται να υπερβαίνει τα δύο (2) συνεχόμενα εξάμηνα. Ο χρόνος αναστολής φοίτησης δεν προσμετράται στην ανώτατη διάρκεια κανονικής φοίτησης. Κατά τη διάρκεια της αναστολής, ο μεταπτυχιακός φοιτητής χάνει την ιδιότητα του φοιτητή. Μετά τη λήξη της αναστολής φοίτησης, ο φοιτητής είναι υποχρεωμένος να παρακολουθήσει όλα τα μαθήματα και σεμινάρια κλπ, στα οποία δεν έχει αξιολογηθεί επιτυχώς πριν από την αναστολή της φοίτησής του.

7.Για θέματα διαγραφών αποφαίνεται η Ε.Δ.Ε., κατά περίπτωση, μετά από εισήγηση της Συντονιστικής Επιτροπής. Ενδεικτικά, λόγοι διαγραφής μπορούν να είναι: η μη επαρκής πρόοδος του φοιτητή (μη συμμετοχή του στην εκπαιδευτική διαδικασία: παρακολούθηση διδασκαλίας, εξετάσεις), η πλημμελής εκπλήρωση λοιπών υποχρεώσεων όπως ορίζονται από τον παρόντα κανονισμό (π.χ. η μη αιτιολογημένη υπέρβαση του μέγιστου προβλεπόμενου χρόνου φοίτησης), συμπεριφορά που προσβάλλει την ακαδημαϊκή δεοντολογία, όπως π.χ. η λογοκλοπή, αίτηση του ίδιου του μεταπτυχιακού φοιτητή κ.ο.κ.

Άρθρο 12  
Όροι φοίτησης

Κάθε υποψήφιος/α, πριν εγγραφεί στο Πρόγραμμα, πρέπει να λαμβάνει γνώση αυτού του κανονισμού και να αποδέχεται τους κανόνες λειτουργίας του Δ.Π.Μ.Σ. Η αποδοχή του κανονισμού συνιστά βασική προϋπόθεση για την απόκτηση και διατήρηση της ιδιότητας του μεταπτυχιακού φοιτητή/φοιτήτριας.

Άρθρο 13  
Πρόγραμμα Σπουδών

1.α) Πρόγραμμα Πλήρους Φοίτησης

Οι φοιτητές οφείλουν να παρακολουθήσουν κατά τη διάρκεια κάθε ακαδημαϊκού εξαμήνου ένα συγκεκριμένο αριθμό Θεματικών Ενοτήτων, ώστε με τη λήξη του εξαμήνου να έχουν συγκεντρώσει 30 Πιστωτικές Μονάδες (30 ECTS). Κάθε Θεματική Ενότητα αντιστοιχεί, ανάλογα με τις Πιστωτικές Μονάδες της, στις εξής διδακτικές ώρες:

|  |  |
| --- | --- |
| 7 ECTS | 28 Διδακτικές ώρες |
| 8 ECTS | 32 Διδακτικές ώρες |
| 10 ECTS | 40 Διδακτικές ώρες |
| 12 ECTS | 48 Διδακτικές ώρες |

β) Οι φοιτητές οφείλουν να παρακολουθήσουν: τρεις υποχρεωτικές Θεματικές Ενότητες κατά το Α’ εξάμηνο, μία υποχρεωτική και τρεις επιλογής κατά το Β’ εξάμηνο και δύο επιλογής κατά το Γ’ εξάμηνο. Κατά το Γ’ εξάμηνο θα γίνει επίσης, η εκπόνηση της διπλωματικής εργασίας.

γ) Οι φοιτητές δηλώνουν στη γραμματεία του Προγράμματος εγκαίρως και σε κάθε περίπτωση, πριν την έναρξη κάθε εξαμήνου, τις Θεματικές Ενότητες επιλογής που θα παρακολουθήσουν. Μία Θεματική Ενότητα επιλογής διδάσκεται μόνο εφόσον επιλέξει να την παρακολουθήσει ένας ελάχιστος αριθμός φοιτητών, ο οποίος ορίζεται από τη Συντονιστική Επιτροπή του Προγράμματος ανά έτος.

δ) Η διδασκαλία των Θεματικών Ενοτήτων πραγματοποιείται ένα σαββατοκύριακο κάθε μήνα, και για όλη τη διάρκεια των σπουδών των φοιτητών, με φυσική παρουσία, στους χώρους του Δ.Π.Μ.Σ. και του Γεωπονικού Πανεπιστημίου Αθηνών. Η συμμετοχή των φοιτητών στη διδασκαλία που πραγματοποιείται τα σαββατοκύριακα είναι υποχρεωτική και διαπιστώνεται με ευθύνη του διδάσκοντος. Σε περίπτωση έκτακτης ανάγκης, οι φοιτητές μπορούν να απουσιάσουν από τη διδασκαλία το ανώτατο δύο φορές ανά Θεματική Ενότητα.

ε) Η διδασκαλία που πραγματοποιείται καθημερινές γίνεται διαδικτυακά, και οι φοιτητές, μπορούν να συνομιλήσουν με το διδάσκοντα, να διατυπώσουν απορίες και ερωτήματα, ενώ η όλη διαδικασία καταγράφεται και είναι διαθέσιμη σε βίντεο αργότερα την ίδια ημέρα, στο διαδικτυακό χώρο, ο οποίος είναι προσβάσιμος μόνο στους φοιτητές και διδάσκοντες του Προγράμματος.

στ) Εξετάσεις σε κάθε διδαχθείσα Θεματική Ενότητα διενεργούνται κατά τη διάρκεια ή/και στο τέλος του εξαμήνου. Η εξέταση των Θεματικών Ενοτήτων πραγματοποιείται με τη μορφή γραπτής ή/και προφορικής εξέτασης ή/και την κατάθεση εργασιών. Η βαθμολογία γίνεται στην κλίμα 1-10. Επιτυχής εξέταση θεωρείται εκείνη που βαθμολογείται με βαθμό τουλάχιστον έξι (6) με άριστα το δέκα (10). Ο τελικός βαθμός κάθε μαθήματος προκύπτει από εξεταστική διαδικασία καθοριζόμενη από τον διδάσκοντα με τρόπο που ο ίδιος έχει ορίσει κατά την έναρξη των παραδόσεων. Τα αποτελέσματα εκδίδονται από τους διδάσκοντες εντός είκοσι (20) ημερών από την διεξαγωγή της εξέτασης.

ζ) Σε περίπτωση αποτυχίας σε μέχρι τέσσερις (4) Θεματικές Ενότητες καθ’ όλη τη διάρκεια των σπουδών, η εξέταση επαναλαμβάνεται σε σύντομο χρονικό διάστημα. Σε περίπτωση δεύτερης αποτυχίας, η εξέταση επαναλαμβάνεται από τριμελή επιτροπή μελών Δ.Ε.Π. της Σχολής, οι οποίοι έχουν το ίδιο ή συναφές γνωστικό αντικείμενο με την εξεταζόμενη Θεματική Ενότητα και ορίζονται από την Ειδική Διατμηματική Επιτροπή του Προγράμματος. Σε περίπτωση τρίτης αποτυχίας, ο φοιτητής διαγράφεται αυτόματα από τα μητρώα του Προγράμματος.

η) Δεν επιτρέπεται η επαναληπτική εξέταση προκειμένου ο φοιτητής να βελτιώσει τη βαθμολογία του.

θ) Κατά τη διάρκεια των τριών εξαμήνων του προγράμματος, πραγματοποιούνται σεμινάρια και διαλέξεις. Η συμμετοχή των φοιτητών σε αυτές είναι υποχρεωτική.

ι) Το πρόγραμμα πλήρους φοίτησης, διαμορφώνεται ανά εξάμηνο ως εξής:

|  |  |
| --- | --- |
| Α’ ΕΞΑΜΗΝΟ: ΥΠΟΧΡΕΩΤΙΚΕΣ ΘΕΜΑΤΙΚΕΣ ΕΝΟΤΗΤΕΣ | ΠΙΣΤΩΤΙΚΕΣ ΜΟΝΑΔΕΣ (ECTS) |
| ΘΕΜΑΤΙΚΗ ΕΝΟΤΗΤΑ Α1:ΠΟΛΙΤΙΚΕΣ ΣΤΟΝ ΑΓΡΟΤΙΚΟ ΧΩΡΟΑγροτική ΠολιτικήΠεριβαλλοντική ΠολιτικήΑλιευτική Πολιτική | 8 |
| ΘΕΜΑΤΙΚΗ ΕΝΟΤΗΤΑ Α2:ΕΠΙΧΕΙΡΗΜΑΤΙΚΟΤΗΤΑ ΣΤΗ ΖΩΙΚΗ ΠΑΡΑΓΩΓΗ ΚΑΙ ΤΙΣ ΥΔΑΤΟΚΑΛΛΙΕΡΓΕΙΕΣΠαραγωγικά Συστήματα Εκτροφής ΖώωνΣυστήματα Διατροφής Παραγωγικών Ζώων Οργάνωση και Διαχείριση Υδατοκαλλιεργειών | 12 |
| ΘΕΜΑΤΙΚΗ ΕΝΟΤΗΤΑ Α3:ΚΟΣΤΟΛΟΓΗΣΗ & ΧΡΗΜΑΤΟΟΙΚΟΝΟΜΙΚΗ ΔΙΟΙΚΗΣΗ ΣΤΟΝ ΑΓΡΟΤΙΚΟ ΤΟΜΕΑΚοστολόγηση Γεωργικών ΠροϊόντωνΛογιστική Χρηματοοικονομική Ανάλυση | 10 |
| ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ ΕΞΑΜΗΝΟΥ (ECTS) | 30 |
| Β’ ΕΞΑΜΗΝΟ: ΥΠΟΧΡΕΩΤΙΚΗ ΘΕΜΑΤΙΚΗ ΕΝΟΤΗΤΑ | ΠΙΣΤΩΤΙΚΕΣ ΜΟΝΑΔΕΣ (ECTS) |
| ΘΕΜΑΤΙΚΗ ΕΝΟΤΗΤΑ Β1:ΜΑΡΚΕΤΙΝΓΚ ΚΑΙ ΕΚΠΟΝΗΣΗ ΕΠΙΧΕΙΡΗΜΑΤΙΚΩΝ ΣΧΕΔΙΩΝΜάρκετινγκΕφοδιαστική Αλυσίδα (Logistics) Εκπόνηση Επιχειρηματικών Σχεδίων (Business Plans) | 9 |
| Β’ ΕΞΑΜΗΝΟ: ΘΕΜΑΤΙΚΕΣ ΕΝΟΤΗΤΕΣ ΕΠΙΛΟΓΗΣ | ΠΙΣΤΩΤΙΚΕΣ ΜΟΝΑΔΕΣ (ECTS) |
| ΘΕΜΑΤΙΚΗ ΕΝΟΤΗΤΑ Β2:ΚΑΙΝΟΤΟΜΙΑ/ ΣΥΜΒΟΥΛΕΥΤΙΚΗ ΚΑΙ ΑΝΑΠΤΥΞΗ ΔΕΞΙΟΤΗΤΩΝΚαινοτομίαΣυμβουλευτική Συλλογικές Μορφές Επιχειρηματικότητας/ Κοινωνική Οικονομία | 7 |
| ΘΕΜΑΤΙΚΗ ΕΝΟΤΗΤΑ Β3:ΛΗΨΗ ΑΠΟΦΑΣΕΩΝ ΚΑΙ ΑΞΙΟΛΟΓΗΣΗ ΕΠΕΝΔΥΣΕΩΝΣυγκριτική Ανάλυση (Benchmarking)Προϋπολογισμοί Τεχνικές Επιχειρησιακής Έρευνας στη Λήψη Αποφάσεων  Αξιολόγηση Επενδύσεων | 7 |
| ΘΕΜΑΤΙΚΗ ΕΝΟΤΗΤΑ Β4: ΠΟΣΟΤΙΚΕΣ ΜΕΘΟΔΟΙ ΣΤΗ ΔΙΟΙΚΗΣΗ ΤΩΝ ΕΠΙΧΕΙΡΗΣΕΩΝ  Μεθοδολογίες Συλλογής Πρωτογενών Στοιχείων & Ανάλυση Δεδομένων Μεθοδολογίες Αποτελεσματικής Οργάνωσης & Λειτουργίας των Επιχειρήσεων | 7 |
| ΘΕΜΑΤΙΚΗ ΕΝΟΤΗΤΑ Β5:  ΣΥΓΧΡΟΝΕΣ ΤΕΧΝΟΛΟΓΙΕΣ ΣΤΗ ΖΩΙΚΗ ΠΑΡΑΓΩΓΗ  Εφαρμογές της Βιοτεχνολογίας και Μοριακής Βιολογίας  Τεχνολογίες Παραγωγής Ζωοτροφών  Καινοτόμες Εφαρμογές (Αυτοματισμοί) | 7 |
| ΘΕΜΑΤΙΚΗ ΕΝΟΤΗΤΑ Β6:  ΣΥΓΧΡΟΝΕΣ ΤΕΧΝΟΛΟΓΙΕΣ ΣΤΙΣ ΥΔΑΤΟΚΑΛΛΙΕΡΓΕΙΕΣ  Καινοτόμες Εφαρμογές  Υδατοκαλλιέργειες και Περιβάλλον  Τεχνολογίες Παραγωγής Ιχθυοτροφών  Ποιότητα Προϊόντων Αλιείας και Υδατοκαλλιεργειών | 7 |
| ΘΕΜΑΤΙΚΗ ΕΝΟΤΗΤΑ Β7:  ΕΠΙΧΕΙΡΗΜΑΤΙΚΟΤΗΤΑ ΣΤΗ ΦΥΤΙΚΗ ΠΑΡΑΓΩΓΗ Τεχνικές Καλλιέργειας Κηπευτικών (Υπαίθριων και υπό Κάλυψη) Τεχνικές Καλλιέργειας Αρωματικών και Φαρμακευτικών Φυτών Τεχνικές Καλλιέργειας Καρποφόρων Δένδρων | 7 |
| ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ ΕΞΑΜΗΝΟΥ (ECTS) | 30 |
| Γ’ ΕΞΑΜΗΝΟ: ΥΠΟΧΡΕΩΤΙΚΗ ΘΕΜΑΤΙΚΗ ΕΝΟΤΗΤΑ | ΠΙΣΤΩΤΙΚΕΣ ΜΟΝΑΔΕΣ(ECTS) |
| ΘΕΜΑΤΙΚΗ ΕΝΟΤΗΤΑ Γ1: ΔΙΠΛΩΜΑΤΙΚΗ ΕΡΓΑΣΙΑ | 16 |
| Γ’ ΕΞΑΜΗΝΟ: ΘΕΜΑΤΙΚΕΣ ΕΝΟΤΗΤΕΣ ΕΠΙΛΟΓΗΣ | ΠΙΣΤΩΤΙΚΕΣ ΜΟΝΑΔΕΣ (ECTS) |
| ΘΕΜΑΤΙΚΗ ΕΝΟΤΗΤΑ Γ2:ΣΧΕΔΙΑΣΜΟΣ ΚΑΙ ΑΞΙΟΛΟΓΗΣΗ ΑΝΑΠΤΥΞΙΑΚΩΝ ΠΡΟΓΡΑΜΜΑΤΩΝΣχεδιασμός Αναπτυξιακών Προγραμμάτων Αξιολόγηση Αναπτυξιακών Προγραμμάτων | 7 |
| ΘΕΜΑΤΙΚΗ ΕΝΟΤΗΤΑ Γ3:ΗΛΕΚΤΡΟΝΙΚΗ ΕΠΙΧΕΙΡΗΜΑΤΙΚΟΤΗΤΑ ΚΑΙ ΗΛΕΚΤΡΟΝΙΚΟ ΜΑΡΚΕΤΙΝΓΚΗλεκτρονικό Εμπόριο και Εφαρμογές Ηλεκτρονικό και Κοινωνικό Μάρκετινγκ (Digital & Social Marketing) | 7 |
| ΘΕΜΑΤΙΚΗ ΕΝΟΤΗΤΑ Γ4:ΔΙΑΧΕΙΡΙΣΗ ΕΡΓΩΝ ΚΑΙ ΕΠΕΝΔΥΤΙΚΩΝ ΣΧΕΔΙΩΝΔιαχείριση Έργων Διαχείριση Επενδυτικών Σχεδίων | 7 |
| ΘΕΜΑΤΙΚΗ ΕΝΟΤΗΤΑ Γ5:  ΑΓΡΟΤΟΥΡΙΣΜΟΣ/ΕΝΑΛΛΑΚΤΙΚΟΣ ΤΟΥΡΙΣΜΟΣ ΚΑΙ ΟΙΚΟΤΟΥΡΙΣΜΟΣ  Τουριστικά Πρότυπα Αγροτουρισμού και Οικοτουρισμού. Προδιαγραφές Ποιότητας  Οργάνωση και Διοίκηση Αγροτουριστικών και Οικοτουριστικών Επιχειρήσεων  Τουριστικό Μάρκετινγκ Φορέων, Οργανώσεων και Επιχειρήσεων | 7 |
| ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ ΕΞΑΜΗΝΟΥ (ECTS) | 30 |

2 α) Πρόγραμμα Μερικής Φοίτησης

Οι Θεματικές Ενότητες του Προγράμματος Μερικής Φοίτησης είναι ακριβώς οι ίδιες με τις Θεματικές Ενότητες του Προγράμματος Πλήρους Φοίτησης.

β) Οι φοιτητές οφείλουν να παρακολουθήσουν κατά τη διάρκεια κάθε ακαδημαϊκού εξαμήνου τουλάχιστον δύο Θεματικές Ενότητες, για όλη τη διάρκεια των σπουδών τους. Οι φοιτητές είναι υπεύθυνοι για την παρακολούθηση όλων των απαιτούμενων Θεματικών Ενοτήτων, ώστε με τη λήξη των σπουδών τους, η οποία δεν μπορεί να ξεπεράσει σε χρονική διάρκεια τα έξι (6) ακαδημαϊκά εξάμηνα, να έχουν συγκεντρώσει 90 Πιστωτικές Μονάδες (ECTS).   
γ) Κάθε Θεματική Ενότητα αντιστοιχεί, ανάλογα με τις Πιστωτικές Μονάδες της, στις εξής διδακτικές ώρες:

|  |  |
| --- | --- |
| 7 ECTS | 28 Διδακτικές ώρες |
| 8 ECTS | 32 Διδακτικές ώρες |
| 10 ECTS | 40 Διδακτικές ώρες |
| 12 ECTS | 48 Διδακτικές ώρες |

# δ) Οι φοιτητές δηλώνουν στη γραμματεία του Προγράμματος εγκαίρως και σε κάθε περίπτωση, πριν την έναρξη κάθε εξαμήνου, τις Θεματικές Ενότητες επιλογής που θα παρακολουθήσουν. Μία Θεματική Ενότητα επιλογής διδάσκεται μόνο εφόσον επιλέξει να την παρακολουθήσει ένας ελάχιστος αριθμός φοιτητών, ο οποίος ορίζεται από τη Συντονιστική Επιτροπή του Προγράμματος ανά έτος.

ε) Στο Πρόγραμμα Μερικής Φοίτησης ισχύουν και εφαρμόζονται όλες οι υπόλοιπες διατάξεις που αναφέρονται για το Πρόγραμμα Πλήρους Φοίτησης στο παρόν άρθρο.

# 

### Άρθρο 14 Διπλωματική Εργασία

1.Στα πλαίσια των ακαδημαϊκών του υποχρεώσεων κάθε μεταπτυχιακός φοιτητής υποχρεούται να εκπονήσει Διπλωματική Εργασία, η οποία λαμβάνει δεκαέξι (16) πιστωτικές μονάδες (ECTS).

2.Για την εκπόνηση της Διπλωματικής Εργασίας, ο μεταπτυχιακός φοιτητής, στην έναρξη του γ’ ακαδημαϊκού εξαμήνου υποβάλλει αίτηση στη Συντονιστική Επιτροπή για την έγκριση θέματος εκπόνησης Διπλωματικής Εργασίας προτείνοντας, κατόπιν συνεννόησης, Επιβλέποντα Καθηγητή. Η αίτηση συνοδεύεται από προσχέδιο της προτεινόμενης εργασίας. Το θέμα της εργασίας καθορίζεται σε συνεργασία με τον Επιβλέποντα Καθηγητή στον οποίο απευθύνεται ο μεταπτυχιακός φοιτητής με κριτήριο τα ερευνητικά του ενδιαφέροντα, εντάσσεται στο αντικείμενο του Δ.Π.Μ.Σ. και εγκρίνεται από την Ε.Δ.Ε. μετά από πρόταση της Σ.Ε. του Δ.Π.Μ.Σ.

3.Ο Επιβλέπων έχει την ευθύνη παρακολούθησης και ελέγχου της πορείας της εργασίας, καθώς και εάν τηρούνται οι στόχοι και οι προδιαγραφές της έρευνας.

4.Η εξέταση της Διπλωματικής Εργασίας γίνεται δημόσια από Τριμελή Εξεταστική Επιτροπή, η σύνθεση της οποίας εγκρίνεται από την Ε.Δ.Ε. μετά από πρόταση της Σ.Ε. του Δ.Π.Μ.Σ. Τα μέλη της Τριμελούς Εξεταστικής Επιτροπής πρέπει να έχουν την ίδια ή συναφή επιστημονική ιδιότητα με το γνωστικό αντικείμενο του Δ.Π.Μ.Σ. Η επιλογή των μελών της Εξεταστικής Επιτροπής (Ε.Ε.) γίνεται με βασικό κριτήριο τη συγγένεια του γνωστικού αντικειμένου με το πεδίο έρευνας όπως περιγράφεται από το θέμα της εργασίας. Ο Επιβλέπων προτείνει με επιστολή του προς τη Συντονιστική Επιτροπή το θέμα και τα άλλα δύο μέλη της τριμελούς εξεταστικής επιτροπής.

5.Η εκπόνηση της Διπλωματικής Εργασίας ολοκληρώνεται με την υποστήριξή της από το φοιτητή το αργότερο έξι μήνες από την ολοκλήρωση των μαθημάτων του Γ’ ακαδημαϊκού εξαμήνου του Προγράμματος για τους φοιτητές πλήρους φοίτησης και μέσα σε έξι εξάμηνα από την έναρξη των σπουδών τους για τους φοιτητές μερικής φοίτησης.

6.Αλλαγή θέματος Διπλωματικής Εργασίας είναι εφικτή με απόφαση της Ε.Δ.Ε. μετά από αιτιολογημένη εισήγηση του Επιβλέποντα Καθηγητή.

7.Αντικατάσταση Επιβλέποντα ή μέλους της Τριμελούς Εξεταστικής Επιτροπής είναι δυνατή μετά από απόφαση της Ε.Δ.Ε.

8.Η Διπλωματική Εργασία μπορεί να είναι θεωρητική, εφαρμοσμένη ή πειραματική και να περιέχει αναγνωρίσιμα στοιχεία πρωτοτυπίας και συμβολή στην επιστημονική γνώση. Το κείμενο πρέπει να πληροί τις προδιαγραφές και τη δομή μίας επιστημονικής εργασίας, δηλαδή να περιλαμβάνει περιγραφή του θέματος της εργασίας, περιγραφή των πορισμάτων/αποτελεσμάτων της εργασίας, τη μεθοδολογία, παραδοχές, βιβλιογραφία και άλλα αναγκαία υποστηρικτικά ή επεξηγηματικά στοιχεία (αναγκαία σχήματα, διαγράμματα, φωτογραφίες, εικόνες κ.ο.κ.). Συντάσσεται στην Ελληνική ή Αγγλική γλώσσα, μετά από απόφαση της Ε.Δ.Ε.

Στη Διπλωματική Εργασία πρέπει να αναγνωρίζεται ο ρόλος του Επιβλέποντα και της Εξεταστικής Επιτροπής, με σχετική αναγραφή στο εξώφυλλο και το εσώφυλλο. Επιπροσθέτως, στον πρόλογο πρέπει να αναγράφονται ο Επιβλέπων και η Εξεταστική Επιτροπή, καθώς και η υποδομή ή/και οι δυνατότητες που χρησιμοποιήθηκαν για τη διπλωματική εργασία στο Γεωπονικό Πανεπιστήμιο Αθηνών.

9.Σε περίπτωση μη ολοκλήρωσης της Διπλωματικής Εργασίας στα παραπάνω χρονικά όρια (παρ.5), ο φοιτητής διαγράφεται από τα μητρώα του Προγράμματος. Μόνο για εξαιρετικές περιπτώσεις κάθε αίτημα για παράταση του χρονικού ορίου ολοκλήρωσης της Διπλωματικής Εργασίας που υποβάλλεται εγγράφως και αιτιολογημένα από το φοιτητή, με τη σύμφωνη γνώμη του Επιβλέποντα Καθηγητή, εξετάζεται και εγκρίνεται ή απορρίπτεται από την Ε.Δ.Ε., η οποία προσδιορίζει και τη νέα προθεσμία κατά περίπτωση.

10.Η Διπλωματική Εργασία αναπτύσσεται και υποστηρίζεται από το φοιτητή σε ανοικτό ακροατήριο. Πριν τον ορισμό της ημερομηνίας για την παρουσίαση της εργασίας ο επιβλέπων εξασφαλίζει την σύμφωνη γνώμη του συνόλου της Εξεταστικής Επιτροπής για το κατά πόσο ο φοιτητής είναι έτοιμος να παρουσιάσει την εργασία του. Η βαθμολόγηση της Διπλωματικής Εργασίας γίνεται με την κλίμακα 0-10. Επιτυχής θεωρείται η βαθμολόγηση με βαθμό ίσο ή μεγαλύτερο του 6,5. Η αξιολόγηση της Διπλωματικής Εργασίας γίνεται με βάση το περιεχόμενο της εργασίας, τις γνώσεις του φοιτητή και τον τρόπο παρουσίασης του αντικειμένου. Κατά την παρουσίαση/υποστήριξη της Διπλωματικής Εργασίας, η Εξεταστική Επιτροπή συντάσσει και υπογράφει Πρακτικό Δημόσιας Παρουσίασης της εργασίας, στο οποίο αναγράφονται τυχόν παρατηρήσεις ή σχόλια, καθώς και ο τελικός βαθμός.

11.Σε περίπτωση αρνητικής κρίσης, ο φοιτητής δικαιούται να επανεξεταστεί μία ακόμα φορά, εντός τριμήνου από την προηγούμενη εξέταση. Σε περίπτωση δεύτερης αποτυχίας, ο φοιτητής διαγράφεται από το Πρόγραμμα με απόφαση της Σ.Ε.

Άρθρο 15

Λογοκλοπή - Δικαιώματα πνευματικής ιδιοκτησίας Διπλωματικών Εργασιών

1. Λογοκλοπή

α) Οι φοιτητές οφείλουν να γνωρίζουν ότι η αντιγραφή/λογοκλοπή θεωρείται σοβαρό ακαδημαϊκό παράπτωμα. Λογοκλοπή θεωρείται η αντιγραφή εργασίας κάποιου άλλου, καθώς και η χρησιμοποίηση εργασίας άλλου -δημοσιευμένης ή μη- χωρίς τη δέουσα αναφορά.

β) Για οποιοδήποτε παράπτωμα ή παράβαση ακαδημαϊκής δεοντολογίας (παράθεση οποιουδήποτε υλικού τεκμηρίωσης χωρίς σχετική αναφορά), ενημερώνεται η Συντονιστική Επιτροπή του Δ.Π.Μ.Σ. Η Συντονιστική Επιτροπή κρίνει ανάλογα και προωθεί το ζήτημα στην Ε.Δ.Ε. του Προγράμματος, η οποία μπορεί να αποφασίσει μέχρι και τη διαγραφή του φοιτητή.

γ) Ως παραβάσεις θεωρούνται και τα παραπτώματα της αντιγραφής ή της λογοκλοπής και γενικότερα κάθε παράβαση των διατάξεων περί πνευματικής ιδιοκτησίας από μεταπτυχιακό φοιτητή κατά τη συγγραφή εργασιών στο πλαίσιο των Θεματικών Ενοτήτων ή την εκπόνηση Διπλωματικής Εργασίας.

δ) Οι φοιτητές πρέπει να γνωρίζουν τους κανόνες περί λογοκλοπής και πνευματικής ιδιοκτησίας και να τους τηρούν απαρέγκλιτα, καθ’ όλη τη διάρκεια φοίτησης και κάλυψης των εκπαιδευτικών υποχρεώσεων που προκύπτουν από το Δ.Π.Μ.Σ.

2. Δικαιώματα πνευματικής ιδιοκτησίας Διπλωματικών Εργασιών

α) Τα δικαιώματα πνευματικής ιδιοκτησίας της Διπλωματικής Εργασίας ανήκουν στο συγγραφέα (μεταπτυχιακό φοιτητή), καθώς η εξέταση και χορήγηση του Μ.Δ.Ε., προϋποθέτει η Διπλωματική Εργασία να αποτελεί στοιχείο της προσωπικής του συμβολής, με χαρακτήρα ατομικότητας, μοναδικότητας και πρωτοτυπίας. Ο συγγραφέας, έχει επίσης ευθύνη για το περιεχόμενο της Διπλωματικής Εργασίας.

β) Κάθε μεταπτυχιακός φοιτητής του Δ.Π.Μ.Σ. θα πρέπει να καταθέτει υπογεγραμμένη, στη Γραμματεία του Προγράμματος, υπεύθυνη δήλωση (άρθρο 8 Ν.1599/1986) πνευματικών δικαιωμάτων και διαχείρισης ερευνητικών δεδομένων, που αφορά την ολοκλήρωση των σπουδών του, στην οποία θα αναγράφει τα εξής:

β1) Τα πνευματικά δικαιώματα της Διπλωματικής Εργασίας μου, μετά την ολοκλήρωσή της, θα ανήκουν, ταυτοχρόνως, σε εμένα και στο Δ.Π.Μ.Σ. στο οποίο θα την εκπονήσω.

β2) Η διαχείριση των δεδομένων ανήκει, από κοινού, σε εμένα και στον Επιβλέποντα Καθηγητή της Διπλωματικής Εργασίας.

β3) Οποιαδήποτε επιστημονική δημοσίευση ή/και ανακοίνωση (αναρτημένη ή προφορική), ή/και αναφορά από το υλικό τεκμηρίωσης/βάση δεδομένων της Διπλωματικής Εργασίας, θα γίνεται με συγγραφείς εμένα τον ίδιο και τον Επιβλέποντα (ή και μέλους της Τριμελούς Εξεταστικής Επιτροπής), ανάλογα με τη συμβολή τους στην έρευνα ή στη συγγραφή των ερευνητικών εργασιών.

β4) Ο Επιβλέπων έχει δικαίωμα αξιοποίησης και δημοσιοποίησης των παραγόμενων αποτελεσμάτων (δεδομένα, μελέτες, προγράμματα, εφαρμογές, πρωτότυπα, κλπ). Η αξιοποίηση αυτή, δεν αφορά σε εμπορική εκμετάλλευση, αλλά σε πράξη στο πλαίσιο της Έρευνας και της Επιστήμης.

β5) Βεβαιώνω ότι η παρούσα Διπλωματική Εργασία αποτελεί πρωτότυπο έργο, και από όσο γνωρίζω, δεν πλήττει τα πνευματικά δικαιώματα τρίτων. Σε περίπτωση δε, που εμπεριέχεται στη Δ.Ε. υλικό, το οποίο αποτελεί πνευματικό έργο τρίτων, γίνεται αντίστοιχη αναφορά και μνεία στον εκάστοτε δημιουργό, εντός του περιεχομένου της.

Άρθρο 16  
Απονομή Μεταπτυχιακού Διπλώματος Ειδίκευσης

1.Για την απονομή του Μεταπτυχιακού Διπλώματος Ειδίκευσης απαιτείται η συγκέντρωση ενενήντα (90) Πιστωτικών Μονάδων (ECTS), τριάντα (30) ανά εξάμηνο, η οποία επιτυγχάνεται με την παρακολούθηση και επιτυχή εξέταση σε Θεματικές Ενότητες και την εκπόνηση Διπλωματικής Εργασίας.

2.Οι ενενήντα (90) πιστωτικές μονάδες (ECTS) συγκεντρώνονται ως εξής:

α) Τριάντα (30) πιστωτικές μονάδες (ECTS), οι οποίες αποκτούνται από την επιτυχή παρακολούθηση και εξέταση Θεματικών Ενοτήτων του Α’ εξαμήνου.

β) Τριάντα (30) πιστωτικές μονάδες (ECTS), οι οποίες αποκτούνται από την επιτυχή παρακολούθηση και εξέταση Θεματικών Ενοτήτων του Β’ εξαμήνου

γ) Τριάντα (30) πιστωτικές μονάδες (ECTS), οι οποίες αποκτούνται από την επιτυχή παρακολούθηση και εξέταση Θεματικών Ενοτήτων του Γ’ εξαμήνου και από την επιτυχή ολοκλήρωση της Διπλωματικής Εργασίας.

Ο τελικός βαθμός του Μεταπτυχιακού Διπλώματος Ειδίκευσης προκύπτει από το βαθμό των Θεματικών Ενοτήτων και το βαθμό της Διπλωματικής Εργασίας ως εξής: το άθροισμα της βαθμολογίας όλων των Θεματικών Ενοτήτων επί τα ECTS κάθε Θεματικής Ενότητας διαιρούμενο με το 90 (τα ECTS που απαιτούνται για την ολοκλήρωση του Προγράμματος).

3.Στο δίπλωμα αναγράφεται η τελική βαθμολογία ως εξής:

* Άριστα, για μέσο όρο βαθμολογίας άνω του 8,50.
* Λίαν καλώς, για μέσο όρο βαθμολογίας μεταξύ 6,50-8,49.
* Καλώς, για μέσο όρο βαθμολογίας μεταξύ 6,00 - 6,49.

4.Η Ειδική Διατμηματική Επιτροπή του Προγράμματος επικυρώνει την απονομή του Μ.Δ.Ε. και το βαθμό αποφοίτησης. Οι απόφοιτοι μεταπτυχιακοί φοιτητές συμμετέχουν σε τελετή καθομολόγησης, η οποία πραγματοποιείται δημόσια, με την παρουσία του Πρύτανη του Γεωπονικού Πανεπιστημίου Αθηνών ή του νόμιμου αναπληρωτή του, ο οποίος απονέμει το σχετικό τίτλο.

5.Το Μ.Δ.Ε. υπογράφεται από τον Πρύτανη, τους Προέδρους των δύο συνεργαζομένων Τμημάτων και τον Προϊστάμενο Γραμματείας του Γ.Π.Α. και σφραγίζεται με τη μεγάλη σφραγίδα του Ιδρύματος.

Άρθρο 17  
Αξιολόγηση Δ.Π.Μ.Σ.

1.Για την αξιολόγηση του Δ.Π.Μ.Σ. προβλέπεται η αξιολόγηση των διδασκόντων, αλλά και του Προγράμματος Σπουδών υποχρεωτικά, από όλους τους φοιτητές στο τέλος κάθε εξαμήνου. Η εσωτερική αξιολόγηση είναι ενταγμένη στο πληροφοριακό σύστημα της ΜΟΔΙΠ. Τα αποτελέσματα της αξιολόγησης λαμβάνονται σοβαρά υπόψη στη συνέχιση της λειτουργίας του Δ.Π.Μ.Σ., διατηρώντας και ενισχύοντας τα θετικά σημεία, ενώ τα αρνητικά λαμβάνονται πολύ σοβαρά υπόψη για τον περαιτέρω σχεδιασμό της διδασκαλίας.

2.Βασικά κριτήρια αξιολόγησης για την επίτευξη των στόχων του Δ.Π.Μ.Σ. είναι:

α) Σε επίπεδο Θεματικών Ενοτήτων (Θ.Ε.) και διδασκόντων:

* Ο βαθμός ενδιαφέροντος & χρησιμότητας της Θ.Ε. σε σχέση με το αντικείμενο του Δ.Π.Μ.Σ.
* Η προσφορά νέων γνώσεων
* Η οργάνωση της Θ.Ε.
* η διδακτική ικανότητα, η συνέπεια, η συνεργασία με τους φοιτητές των διδασκόντων

β) Σε επίπεδο λειτουργίας του συνόλου του Προγράμματος:

* η πληρότητα και η διάρθρωση του Προγράμματος
* η ορθή κατανομή του διαθέσιμου χρόνου μεταξύ των διαφόρων ακαδημαϊκών δραστηριοτήτων (διδασκαλία, σεμινάρια, διαλέξεις κλπ.)
* η διαδικασία ορισμού θέματος και εκπόνησης της διπλωματικής εργασίας
* η συνέπεια στην τήρηση του ωραρίου και των κανόνων
* η επάρκεια των κτιριακών εγκαταστάσεων
* η επάρκεια του διδακτικού /ερευνητικού εξοπλισμού
* η διάθεση και ετοιμότητα του διδακτικού προσωπικού για συνεργασία
* η ποιότητα της γραμματειακής υποστήριξης

3.Κατά τη λήξη της θητείας της Συντονιστικής Επιτροπής του Προγράμματος και με ευθύνη του απερχόμενου Διευθυντή, προβλέπεται η σύνταξη αναλυτικού απολογισμού του ερευνητικού και εκπαιδευτικού έργου του Δ.Π.Μ.Σ. και όλων των δραστηριοτήτων του. Τα αποτελέσματα της έκθεσης αυτής θα προσδιορίζουν όλες τις απαραίτητες αλλαγές ή προσαρμογές του Προγράμματος, ώστε να γίνεται η καλύτερη δυνατή χρήση του ανθρώπινου δυναμικού και η βελτιστοποίηση των υφιστάμενων υποδομών για την ορθολογική χρήση των διαθέσιμων πόρων του Δ.Π.Μ.Σ. Ο απολογισμός κατατίθεται στο οικείο Τμήμα, στο οποίο ανήκει το Δ.Π.Μ.Σ.

4.Εκτός από τις διαδικασίες εσωτερικής και εξωτερικής αξιολόγησης, καθώς και διασφάλισης και πιστοποίησης της ποιότητας, οι οποίες προβλέπονται στο Ν.4009/2011 (Α’189), εξωτερική ακαδημαϊκή αξιολόγηση του Δ.Π.Μ.Σ. διενεργεί εξαμελής Επιστημονική Συμβουλευτική Επιτροπή (Ε.Σ.Ε.).

Άρθρο 18  
Υποτροφίες – Παροχές

1.Το Δ.Π.Μ.Σ. χορηγεί κάθε χρόνο, υποτροφίες στους φοιτητές του με βάση ακαδημαϊκά, αντικειμενικά κριτήρια: οι δύο φοιτητές που εξετάστηκαν με επιτυχία σε όλες τις Θεματικές Ενότητες κάθε εξαμήνου (χωρίς επαναληπτική εξέταση) και συγκέντρωσαν τον υψηλότερο μέσο όρο βαθμολογίας στις Θεματικές Ενότητες, λαμβάνουν υποτροφία. Συνολικά χορηγούνται έξι υποτροφίες στους φοιτητές κάθε ακαδημαϊκού έτους.

Το ύψος των υποτροφιών ορίζεται κάθε χρόνο από την Ε.Δ.Ε.

2.Επιπλέον, οι μεταπτυχιακοί φοιτητές δικαιούνται τις παροχές που προσφέρονται και σε προπτυχιακό επίπεδο, δηλαδή ακαδημαϊκή ταυτότητα - δελτίο ειδικού εισιτηρίου (πάσο), κάρτα σίτισης και πρόσβαση στη Βιβλιοθήκη του Γ.Π.Α., πλην του δικαιώματος παροχής δωρεάν διδακτικών συγγραμμάτων. Δανειστική βιβλιοθήκη λειτουργεί και στο χώρο της γραμματείας του Προγράμματος με βιβλία διαθέσιμα μόνο στους φοιτητές του Δ.Π.Μ.Σ.

Άρθρο 19  
Υποχρεώσεις φοιτητών

Οι μεταπτυχιακοί φοιτητές έχουν τις κάτωθι υποχρεώσεις:

* Να παρακολουθούν ανελλιπώς τη διδασκαλία του ισχύοντος προγράμματος σπουδών και να υπογράφουν στα έντυπα παρουσίας
* Να υποβάλλουν τις απαιτούμενες εργασίες μέσα στις καθορισμένες προθεσμίες
* Να προσέρχονται στις προβλεπόμενες εξετάσεις
* Να συμμετέχουν στη διαδικασία αξιολόγησης του Δ.Π.Μ.Σ.
* Να τηρούν τους κανόνες περί λογοκλοπής και πνευματικής ιδιοκτησίας απαρέγκλιτα, καθ’ όλη τη διάρκεια φοίτησης και κάλυψης των εκπαιδευτικών υποχρεώσεων που προκύπτουν από το Δ.Π.Μ.Σ.
* Να υποβάλλουν στη γραμματεία του Προγράμματος, πριν την παρουσίαση/αξιολόγηση της Διπλωματικής τους Εργασίας, υπεύθυνη δήλωση ότι η εργασία αυτή δεν αποτελεί προϊόν λογοκλοπής, ούτε στο σύνολο ούτε σε επιμέρους τμήματά της
* Να καταβάλλουν τα τέλη φοίτησης, όπως ορίζεται στον παρόντα Κανονισμό
* Να σέβονται και να τηρούν τον Κανονισμό Μεταπτυχιακών Σπουδών, τις αποφάσεις των οργάνων του Δ.Π.Μ.Σ. και την ακαδημαϊκή δεοντολογία.

Άρθρο 20

Διδάσκοντες - Αναθέσεις Διδασκαλίας και Διαδικασία Πρόσκλησης

1.Η ανάθεση των εντολών διδασκαλίας γίνεται από την Ειδική Διατμηματική Επιτροπή του Δ.Π.Μ.Σ. Τα κριτήρια επιλογής των διδασκόντων είναι η συνάφεια της ειδικότητας και του διδακτικού και ερευνητικού τους έργου με το αντικείμενο του Δ.Π.Μ.Σ.

2.Τη διδασκαλία των μαθημάτων μπορούν να αναλάβουν:

α) Μέλη Δ.Ε.Π. του οικείου Τμήματος.

β) Μέλη της κατηγορίας Ε.Ε.Π., Ε.ΔΙ.Π. και Ε.Τ.Ε.Π. του οικείου Τμήματος, κάτοχοι διδακτορικού διπλώματος, εκτός εάν το αντικείμενο είναι εξαιρετικής και αδιαμφισβήτητης ιδιαιτερότητας για το οποίο δεν είναι δυνατή ή συνήθης η εκπόνηση διδακτορικής διατριβής.

γ) Ομότιμα και αφυπηρετήσαντα μέλη Δ.Ε.Π. του οικείου Τμήματος, μετά από τεκμηριωμένη αιτιολόγηση της Ε.Δ.Ε.

δ) Διδάσκοντες σύμφωνα με το π.δ.407/1980 (Α’ 112 ή την παρ.7 του αρ.19 του Ν.1404/1983 9Α’173) ή την παρ.7 του αρ.29 του Ν.4009/2011.

ε) Με αιτιολογημένη απόφασή της η Ε.Δ.Ε., σε περίπτωση που δεν επαρκεί το διδακτικό προσωπικού των κατηγοριών που αναφέρονται παραπάνω, μπορεί να αναθέσει διδακτικό έργο σε μέλη Δ.Ε.Π. άλλων Τμημάτων του ιδίου Α.Ε.Ι. ή να προσκαλέσει μέλη Δ.Ε.Π. άλλων Α.Ε.Ι. ή ερευνητών από ερευνητικά κέντρα του άρθρου 13Α του ν. 4310/2014 (Α’258).

στ) Με απόφασή της η Ε.Δ.Ε. μπορεί να καλέσει ως επισκέπτες καταξιωμένους επιστήμονες που έχουν θέση ή προσόντα καθηγητή ή ερευνητή σε ερευνητικό κέντρο, καλλιτέχνες ή επιστήμονες αναγνωρισμένου κύρους με εξειδικευμένες γνώσεις ή σχετική εμπειρία στο γνωστικό αντικείμενο του Δ.Π.Μ.Σ. από την ημεδαπή ή αλλοδαπή, σύμφωνα με την παρ. 5 του άρθρου 36 του ν. 4485/2017.

ζ) Με απόφαση της Ε.Δ.Ε. μπορούν να προσλαμβάνονται διδάκτορες για την υποβοήθηση της διδασκαλίας των μαθημάτων και την πραγματοποίηση των ασκήσεων.

3.Ο μέγιστος αριθμός μεταπτυχιακών φοιτητών που αναλογούν ανά διδάσκοντα, είναι πέντε (5). Τα μέλη Δ.Ε.Π. των δύο συνεργαζομένων Τμημάτων διαθέτουν υψηλής στάθμης επιστημονικά προσόντα, όπως καταδεικνύεται από το αξιόλογο δημοσιευμένο έργο τους και τη συμμετοχή τους σε ερευνητικά προγράμματα και συνεχή παρουσία και σύνδεση με την παραγωγή, γεγονός που εξασφαλίζει την ολοκληρωμένη και σφαιρική εκπαίδευση των μεταπτυχιακών φοιτητών.

4.Τα μέλη Δ.Ε.Π. και των δύο Τμημάτων έχουν πολυετή εμπειρία διδασκαλίας τόσο σε Π.Μ.Σ., όσο και σε Δ.Π.Μ.Σ., γεγονός που καταδεικνύει με απόλυτη σαφήνεια ότι κατά την άσκηση των καθηκόντων τους δεν υφίσταται κανένα πρόβλημα ή αμέλεια των κατά νόμο εκπαιδευτικών τους υποχρεώσεων. Εξάλλου η διδασκαλία στα Π.Μ.Σ. ή και Δ.Π.Μ.Σ. πέραν του συγκεκριμένου ποσοστού της εξ αποστάσεως διδασκαλίας, όπως ορίζεται από το Νόμο, λαμβάνει χώρα σε ώρες εκτός του ωρολογίου προγράμματος των προπτυχιακών μαθημάτων για κάθε διδάσκοντα.

Άρθρο 21  
Διοικητική, Τεχνική, Οικονομική Υποστήριξη Δ.Π.Μ.Σ.

1.Τη διοικητική, τεχνική και οικονομική υποστήριξη του Δ.Π.Μ.Σ. αναλαμβάνει η Γραμματεία του Προγράμματος.

2.Για την ομαλή διεξαγωγή του Δ.Π.Μ.Σ., στα καθήκοντά της γραμματείας περιλαμβάνονται:

η εφαρμογή και τήρηση του παρόντος Κανονισμού

* η καθημερινή και άμεση επαφή με τους φοιτητές, η έκδοση πιστοποιητικών των φοιτητών, η έκδοση προκηρύξεων για εισαγωγή νέων φοιτητών, η μέριμνα για την καταβολή των διδάκτρων κ.ο.κ.
* η επαφή με τους διδάσκοντες και η παροχή υποστήριξης/ βοήθειας σε κάθε τεχνικό ή όχι ζήτημα που αφορά την οργάνωση και υλοποίηση του προγράμματος διδασκαλίας
* Η εγγραφή και εκπαίδευση των φοιτητών στη χρήση του e class του Προγράμματος, στο οποίο διατίθεται το μη έντυπο υλικό των μαθημάτων, παρουσιάσεις, βίντεο, διαλέξεις, καθώς και forum.
* Η παρακολούθηση και διαρκής ενημέρωσή της ιστοσελίδας του Προγράμματος με όλο το απαραίτητο υλικό
* Η προώθηση, διαφήμιση και δημοσιοποίηση του Προγράμματος
* Η διεκπεραίωση οικονομικών/λογιστικών ζητημάτων, η σύνταξη και παρακολούθηση προϋπολογισμού και η στενή συνεργασία με τον ΕΛΚΕ
* η διενέργεια έρευνας αγοράς και η διεκπεραίωση παραγγελιών
* η οργάνωση και διεκπεραίωση της διαδικασίας αξιολόγησης του Προγράμματος.
* η επαφή με τους απόφοιτους του Προγράμματος και η συλλογή στοιχείων απορρόφησης/απασχόλησης.

3.Σε όλα τα παραπάνω θα πρέπει να ληφθεί ακόμα υπόψη ότι τα μαθήματα, στη μεγάλη πλειοψηφία τους, πραγματοποιούνται απογευματινές ώρες και η γραμματεία θα πρέπει να είναι διαθέσιμη. Επιπλέον, με τη λειτουργία μέρους του προγράμματος σπουδών με τη μορφή του εξ' αποστάσεως προγράμματος, η γραμματεία είναι online με τους φοιτητές καθημερινά και για πολλές ώρες και είναι παρούσα και κατά τη διάρκεια μαθημάτων/εξετάσεων/σεμιναρίων που πραγματοποιούνται Σαββατοκύριακα.

## Άρθρο 22 Συνοπτική Περιγραφή Θεματικών Ενοτήτων

**Α’ εξάμηνο**

# **ΘΕΜΑΤΙΚΗ ΕΝΟΤΗΤΑ Α1: ΠΟΛΙΤΙΚΕΣ ΣΤΟΝ ΑΓΡΟΤΙΚΟ ΧΩΡΟ (ECTS 8), Υποχρεωτική**

# Υποενότητες: Αγροτική Πολιτική, Περιβαλλοντική Πολιτική, Αλιευτική Πολιτική

Η Θ.Ε. στοχεύει στην περιγραφή τριών κρίσιμων πολιτικών, όπως εξελίχθηκαν διαχρονικά και κυρίως όπως ισχύουν στην προγραμματική περίοδο 2014-2020: της αγροτικής, της περιβαλλοντικής και της αλιευτικής πολιτικής. Επίσης, εξετάζονται οι αναμενόμενες εξελίξεις στον τρόπο σχεδιασμού και εφαρμογής των εν λόγω πολιτικών για τη μετά το 2020 περίοδο. Ουσιαστικό στοιχείο της Θ.Ε. αποτελεί η κριτική ανάλυση των πολιτικών αυτών, καθώς επίσης και η πολυετής εμπειρία της χώρας μας από τον τρόπο με τον οποίο αυτές σχεδιάζονται και εφαρμόζονται.

# **ΘΕΜΑΤΙΚΗ ΕΝΟΤΗΤΑ Α2: ΕΠΙΧΕΙΡΗΜΑΤΙΚΟΤΗΤΑ ΣΤΗ ΖΩΙΚΗ ΠΑΡΑΓΩΓΗ ΚΑΙ ΤΙΣ ΥΔΑΤΟΚΑΛΛΙΕΡΓΕΙΕΣ (ECTS 12), Υποχρεωτική**

# Υποενότητες: Παραγωγικά Συστήματα Εκτροφής Ζώων, Συστήματα Διατροφής Παραγωγικών Ζώων, Οργάνωση και Διαχείριση Υδατοκαλλιεργειών

Στόχος αυτής της ενότητας είναι η κατανόηση της σημασίας της Ζωικής Παραγωγής για την Οικονομία και η απόκτηση γνώσεων σχετικά με το σχεδιασμό, την ανάπτυξη και τη διαχείριση παραγωγικών συστημάτων εκτροφής χερσαίων και υδρόβιων ζώων. Ειδικότερα αντικείμενα της ενότητας αυτής είναι: Οι μέθοδοι εκτροφής και τα συστήματα διατροφής, αναπαραγωγής και διαχείρισης των χερσαίων παραγωγικών ζώων (μηρυκαστικά, χοίροι, πτηνά)/ Η σημασία των Υδατοκαλλιεργειών (στοιχεία παραγωγής, συμβολή στις εξαγωγές, κλπ) και οι βασικές αρχές οργάνωσης μονάδων Υδατοκαλλιεργειών (επιλογή των οργανισμών που θα χρησιμοποιηθούν, μέγεθος της μονάδας και λοιποί βιολογικοί και οικονομικοί παράγοντες). Η οργάνωση και διαχείριση των υδατοκαλλιεργειών/ Η βιολογική κτηνοτροφία και υδατοκαλλιέργεια/ Η εφαρμογή καινοτόμων μεθόδων για την παραγωγή ζωικών προϊόντων ποιότητας/ Οι αλληλεπιδράσεις των συστημάτων εκτροφής με το περιβάλλον

# **ΘΕΜΑΤΙΚΗ ΕΝΟΤΗΤΑ Α3: ΚΟΣΤΟΛΟΓΗΣΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΟΙΚΗΣΗ ΣΤΟΝ ΑΓΡΟΤΙΚΟ ΤΟΜΕΑ (ECTS 10), Υποχρεωτική**

# Υποενότητες; Κοστολόγηση Γεωργικών Προϊόντων, Λογιστική, Χρηματοοικονομική Ανάλυση

 Η παρακολούθηση της θεματικής ενότητας θα δώσει γνώσεις και δεξιότητες που επιτρέπουν α) την εκτίμηση της αξίας των περιουσιακών στοιχείων των γεωργικών επιχειρήσεων, β) τον υπολογισμό των παραγωγικών δαπανών, του κόστους παραγωγής και των οικονομικών αποτελεσμάτων της γεωργικής δραστηριότητας.

Εκτός των απαραίτητων θεωρητικών γνώσεων, μεγάλη σημασία θα δοθεί στην εκμάθηση και εξοικείωση των απαραίτητων εργαλείων πληροφορικής, που θα χρησιμοποιηθούν για την επίλυση ασκήσεων, που ανταποκρίνονται σε πραγματικές συνθήκες, όσον αφορά την οργάνωση και διοίκηση των γεωργικών επιχειρήσεων.

**Β’ εξάμηνο**

# **ΘΕΜΑΤΙΚΗ ΕΝΟΤΗΤΑ Β1: ΜΑΡΚΕΤΙΝΓΚ ΚΑΙ ΕΚΠΟΝΗΣΗ ΕΠΙΧΕΙΡΗΜΑΤΙΚΩΝ ΣΧΕΔΙΩΝ**

# **Μάρκετινγκ** **(ECTS 9), Υποχρεωτική**

# Υποενότητες: Μάρκετινγκ, Εφοδιαστική Αλυσίδα (Logistics), Εκπόνηση Επιχειρηματικών Σχεδίων (Business Plans)

Η διδασκαλία περιλαμβάνει βασικά θέματα σε σχέση με τρεις θεματικές περιοχές. Αρχικά τη θεματική περιοχή του Μάρκετινγκ με έμφαση στις στρατηγικές και πρακτικές Marketing οι οποίες εφαρμόζονται διεθνώς στα αγροτικά προϊόντα και τρόφιμα, καθώς και σε ειδικότερα θέματα που σχετίζονται με σύγχρονες συνεργικές δράσεις με τους κλάδους του τουρισμού, της γαστρονομίας αλλά και του πολιτισμού, με σκοπό τη δημιουργία, προώθηση και ενίσχυσης του brand name. H επόμενη θεματική ενότητα αφορά στην εφοδιαστική αλυσίδα των αγροτικών προϊόντων που διασφαλίζουν την φυσική ποιοτική προώθηση των προϊόντων μέσω των καναλιών διανομής στις αγορές. Περιγράφονται οι διάφοροι τύποι εφοδιαστικών αλυσίδων αγροτικών προϊόντων και τα Logistics που εφαρμόζονται στο πλαίσιο της επιταγής για βιώσιμες πλέον εφοδιαστικές αλυσίδες. Στη συνέχεια η ενότητα αυτή ασχολείται με βασικά θέματα σε σχέση με την επιχειρηματικότητα, την κατάρτιση ενός επιχειρηματικού σχεδίου, καθώς και ζητήματα σχετικά με τη σύγχρονη προσέγγιση της επιχειρηματικής δομής και λειτουργίας.

# **ΘΕΜΑΤΙΚΗ ΕΝΟΤΗΤΑ Β2: ΚΑΙΝΟΤΟΜΙΑ/ ΣΥΜΒΟΥΛΕΥΤΙΚΗ ΚΑΙ ΑΝΑΠΤΥΞΗ ΔΕΞΙΟΤΗΤΩΝ** **(ECTS 7), Επιλογής**

# Υποενότητες: Καινοτομία, Συμβουλευτική, Συλλογικές Μορφές Επιχειρηματικότητας/ Κοινωνική Οικονομία

Στην ενότητα αυτή προσφέρονται στους φοιτητές/τριες γνώσεις Γεωργικών Εφαρμογών (Καινοτομία και Συμβουλευτική) και Συλλογικών Μορφών Επιχειρηματικότητας (συμπεριλαμβανόμενης της Κοινωνικής Οικονομίας). Οι φοιτητές/τριες θα απασχοληθούν σε θέματα Καινοτομίας και Συμβουλευτικής όπως οι κλασσικές και σύγχρονες θεωρίες, πολιτικές και πρακτικές περί γένεσης, διάδοσης και χρήσης καινοτομιών, η σχέση επιστημονικής και «λαϊκής/ τοπικής» γνώσης, βασικές γνώσεις περί επικοινωνίας, οι κλασσικές και οι συμμετοχικές μέθοδοι και τεχνικές επικοινωνίας, η συμβουλευτική διαδικασία και οι κλασσικοί και σύγχρονοι ρόλοι των συμβούλων γεωργικής/ αγροτικής ανάπτυξης. Τέλος, οι φοιτητές/τριες θα απασχοληθούν σε θέματα Κοινωνικής Οικονομίας και Κοινωνικής Επιχειρηματικότητας όπως οι παραδοσιακές και σύγχρονες προσεγγίσεις της κοινωνικής οικονομίας και επιχειρηματικότητας, τα συλλογικά μοντέλα και οι πρακτικές επιχειρηματικότητας σε ευρωπαϊκό και εθνικό επίπεδο και ο ρόλος των επιχειρήσεων κοινωνικής οικονομίας και των δικτύων τους στην παραγωγή και προώθηση κοινωνικής, οργανωσιακής και παραγωγικής καινοτομίας. Όλα τα παραπάνω θα υποστηριχθούν με τη μελέτη περιπτώσεων και καλών πρακτικών από την Ελλάδα και την ΕΕ.

# **ΘΕΜΑΤΙΚΗ ΕΝΟΤΗΤΑ Β3: ΛΗΨΗ ΑΠΟΦΑΣΕΩΝ ΚΑΙ ΑΞΙΟΛΟΓΗΣΗ ΕΠΕΝΔΥΣΕΩΝ (ECTS 7), Επιλογής**

# Υποενότητες: Συγκριτική Ανάλυση (Benchmarking), Προϋπολογισμοί, Τεχνικές Επιχειρησιακής Έρευνας στη Λήψη Αποφάσεων, Αξιολόγηση Επενδύσεων

Η παρακολούθηση της θεματικής ενότητας θα δώσει γνώσεις και δεξιότητες που επιτρέπουν α) την τεχνικοοικονομική ανάλυση της λειτουργίας των γεωργικών επιχειρήσεων και γ) την λήψη αποφάσεων κατά την οργάνωση και διοίκηση των γεωργικών επιχειρήσεων. Εκτός των απαραίτητων θεωρητικών γνώσεων, μεγάλη σημασία θα δοθεί στην εκμάθηση και εξοικείωση των απαραίτητων εργαλείων πληροφορικής, που θα χρησιμοποιηθούν για την επίλυση ασκήσεων, που ανταποκρίνονται σε πραγματικές συνθήκες, όσον αφορά την οργάνωση και διοίκηση των γεωργικών επιχειρήσεων.

**ΘΕΜΑΤΙΚΗ ΕΝΟΤΗΤΑ Β4: ΠΟΣΟΤΙΚΕΣ ΜΕΘΟΔΟΙ ΣΤΗ ΔΙΟΙΚΗΣΗ ΤΩΝ ΕΠΙΧΕΙΡΗΣΕΩΝ (ECTS 7), Επιλογής**

Υποενότητες: Μεθοδολογίες Συλλογής Πρωτογενών Στοιχείων & Ανάλυση Δεδομένων, Μεθοδολογίες Αποτελεσματικής οργάνωσης & Λειτουργίας των Επιχειρήσεων

Η Θεματική Ενότητα έχει ως αντικείμενο μεθοδολογίες συλλογής και ανάλυσης πρωτογενών στοιχείων και δεδομένων (από συγκέντρωση ερωτηματολογίων), καθώς και μεθοδολογίες εκτίμησης της αποτελεσματικής οργάνωσης και λειτουργίας των επιχειρήσεων του αγροδιατροφικού τομέα της οικονομίας, με σκοπό τη βελτίωση της αποτελεσματικότητάς τους και την αύξηση της κερδοφορίας τους (καλύτερη χρήση των συντελεστών παραγωγής).

Α) Μεθοδολογίες συλλογής πρωτογενών στοιχείων και ανάλυση δεδομένων: οι συνηθέστερες μεθοδολογίες συλλογής στοιχείων είναι η άμεση παρατήρηση, η συνέντευξη, η ανάλυση περιεχομένου, το πείραμα, η μελέτη περίπτωσης και το ερωτηματολόγιο. Το ερωτηματολόγιο έχει κατοχυρωθεί ως μέσο της ποσοτικής έρευνας, ενώ οι υπόλοιπες μεθοδολογίες ως εργαλείο της ποιοτικής έρευνας.

Στην υποενότητα θα μελετηθεί η στατιστική ποσοτική έρευνα με χρήση ερωτηματολογίου και θα αναπτυχθούν οι εξής διαδικασίες:

* κατάρτιση ερωτηματολογίου και διαδικασία μέτρησης (είδη ερωτήσεων – μεταβλητές – κλίμακες μέτρησης)
* κατάρτιση και σχεδίαση δειγματοληψίας (πληθυσμός-δειγματοληπτικό πλαίσιο, επιλογή μεγέθους δείγματος, επιλογή κατάλληλης μεθόδου δειγματοληψίας)
* επεξεργασία και ανάλυση των ερευνητικών δεδομένων με τη χρήση του Spss (εισαγωγή δεδομένων, δείκτες κεντρικής τάσης και διασποράς, διερευνητική ανάλυση δεδομένων, πίνακες διασταύρωσης και τεστ ανεξαρτησίας, παραγοντική ανάλυση κυρίων συνιστωσών, ανάλυση αντιστοιχιών, μέθοδοι ανάλυσης ομάδων ιεραρχικές-μη ιεραρχικές)
* ερμηνεία και παρουσίαση των αποτελεσμάτων. Χρήση συγκεκριμένων ερευνητικών παραδειγμάτων

Β) Μεθοδολογίες αποτελεσματικής οργάνωσης και λειτουργίας των επιχειρήσεων: Στην υποενότητα αυτή οι φοιτητές διδάσκονται πώς, χρησιμοποιώντας τις μεθοδολογίες της Περιβάλλουσας Ανάλυσης Δεδομένων (Data Envelopment Analysis - DEA) και της Ανάλυσης του Στοχαστικού Συνόρου (Stochastic Frontier Analysis – SFA), γίνεται μέτρηση της τεχνικής και της οικονομικής αποτελεσματικότητας των επιχειρήσεων του αγροδιατροφικού τομέα, καθώς επίσης και της αποτελεσματικότητας κλίμακος και φάσματος και της παραγωγικότητάς τους. Στόχος είναι να διαπιστωθούν οι βελτιώσεις που πρέπει να γίνουν στην οργάνωση και λειτουργία των επιχειρήσεων, για να αυξηθεί η αποτελεσματικότητα και η κερδοφορία τους.

# **ΘΕΜΑΤΙΚΗ ΕΝΟΤΗΤΑ Β5: ΣΥΓΧΡΟΝΕΣ ΤΕΧΝΟΛΟΓΙΕΣ ΣΤΗ ΖΩΙΚΗ ΠΑΡΑΓΩΓΗ (ECTS 7), Επιλογής**

Υποενότητες: Εφαρμογές της Βιοτεχνολογίας και Μοριακής Βιολογίας, Τεχνολογίες Παραγωγής Ζωοτροφών, Καινοτόμες Εφαρμογές (Αυτοματισμοί)

Αντικείμενο της ενότητας αποτελεί η ανάδειξη της σημασίας των βιοτεχνολογικών εφαρμογών στη Ζωική Παραγωγή. Ιδιαίτερα θα περιγραφούν οι βιοτεχνολογικές εφαρμογές στην αναπαραγωγή και διατροφή των ζώων με στόχο την αύξηση του ρυθμού αναπαραγωγής και τη βελτίωση των ποιοτικών χαρακτηριστικών τους. Επίσης αντικείμενο της ενότητας αποτελεί η περιγραφή των τεχνολογιών παραγωγής ζωοτροφών και γενικά των καινοτόμων τεχνολογιών και αυτοματισμών που βρίσκουν εφαρμογή στη διαχείριση των μονάδων Ζωικής Παραγωγής και στην Κτηνοτροφία ακριβείας.

# **ΘΕΜΑΤΙΚΗ ΕΝΟΤΗΤΑ Β6: ΣΥΓΧΡΟΝΕΣ ΤΕΧΝΟΛΟΓΙΕΣ ΣΤΙΣ ΥΔΑΤΟΚΑΛΛΙΕΡΓΕΙΕΣ (ECTS 7), Επιλογής**

Υποενότητες: Καινοτόμες Εφαρμογές, Υδατοκαλλιέργειες και Περιβάλλον, Τεχνολογίες Παραγωγής Ιχθυοτροφών, Ποιότητα Προϊόντων Αλιείας και Υδατοκαλλιεργειών

Στόχος της ενότητας αυτής είναι η περιγραφή και ανάλυση των σύγχρονων συστημάτων εκτροφής ή καλλιέργειας υδρόβιων οργανισμών και των καινοτόμων εφαρμογών στις υδατοκαλλιέργειες για τη βελτίωση της παραγωγής και της ποιότητας των τελικών προϊόντων, την προστασία του υδάτινου περιβάλλοντος και την αποτελεσματικότητα της διαχείρισης και λειτουργίας των σχετικών επιχειρήσεων. Θα περιγραφούν επίσης οι σύγχρονες τεχνολογίες που εφαρμόζονται στον τομέα παραγωγής ιχθυοτροφών και οι πρώτες ύλες που χρησιμοποιούνται για την παρασκευή τους με στόχο την αειφόρο ανάπτυξη των υδατοκαλλιεργειών. Θα αναλυθούν οι επιπτώσεις της κλιματικής αλλαγής στις υδατοκαλλιέργειες και το υδάτινο περιβάλλον, καθώς και οι επιπτώσεις από την άσκηση των υδατοκαλλιεργειών στο περιβάλλον και οι τρόποι περιορισμού των αρνητικών επιπτώσεων. Αντικείμενο της ενότητας αυτής επίσης αποτελεί επίσης η παρουσίαση της διατροφικής αξίας των προϊόντων αλιείας και υδατοκαλλιεργειών, καθώς και των μεθόδων ελέγχου της φρεσκότητας ή αλλοίωσης αυτών.

# **ΘΕΜΑΤΙΚΗ ΕΝΟΤΗΤΑ Β7: ΕΠΙΧΕΙΡΗΜΑΤΙΚΟΤΗΤΑ ΣΤΗ ΦΥΤΙΚΗ ΠΑΡΑΓΩΓΗ (ECTS 7), Επιλογής**

Υποενότητες: Τεχνικές Καλλιέργειας Κηπευτικών (Υπαίθριων και υπό Κάλυψη), Τεχνικές Καλλιέργειας Αρωματικών και Φαρμακευτικών Φυτών, Τεχνικές Καλλιέργειας Καρποφόρων Δένδρων

Στόχος της Ενότητας είναι η παρουσίαση ορισμένων τομέων της φυτικής παραγωγής οι οποίοι πρόσφατα παρουσιάζουν επιχειρηματικό ενδιαφέρον στη χώρα μας. Ειδικότερα αντικείμενα της Ενότητας αποτελούν α) η καλλιέργεια διαφόρων ειδών κηπευτικών είτε υπό κάλυψη είτε στο ύπαιθρο β) οι τεχνικές καλλιέργειας και η τεχνολογία αξιοποίησης των αρωματικών και φαρμακευτικών φυτών της χώρας μας και γ) οι τεχνικές καλλιέργειας καρποφόρων δένδρων.

**Γ’ εξάμηνο**

# **ΘΕΜΑΤΙΚΗ ΕΝΟΤΗΤΑ Γ2: ΣΧΕΔΙΑΣΜΟΣ ΚΑΙ ΑΞΙΟΛΟΓΗΣΗ ΑΝΑΠΤΥΞΙΑΚΩΝ ΠΡΟΓΡΑΜΜΑΤΩΝ** (**ECTS 7), Επιλογής**

# Υποενότητες; Σχεδιασμός Αναπτυξιακών Προγραμμάτων, Αξιολόγηση Αναπτυξιακών Προγραμμάτων

# Η Θεματική Ενότητα στοχεύει στην ανάλυση των μεθόδων και των διαδικασιών σχεδιασμού αναπτυξιακών προγραμμάτων σε τοπική, περιφερειακή και εθνική κλίμακα. Στοχεύει επίσης στην αναλυτική παρουσίαση και εφαρμογή μεθόδων αξιολόγησης προγραμμάτων αγροτικής και περιφερειακής ανάπτυξης, όπως π.χ. μέθοδοι Πολυκριτηριακής Ανάλυσης. Στο πλαίσιο της Θ.Ε. θα παρουσιαστούν συγκεκριμένα παραδείγματα σχεδιασμού και αξιολόγησης Μέτρων ή Προγραμμάτων Αγροτικής Ανάπτυξης από την Ελληνική και διεθνή εμπειρία. Επιπλέον, οι φοιτητές θα μαθαίνουν να φτιάχνουν και φάκελο με όλα τα απαραίτητα για διαδικασίες έγκρισης, χρηματοδοτήσεις κ.α. στο πλαίσιο αναπτυξιακών προγραμμάτων.

# **ΘΕΜΑΤΙΚΗ ΕΝΟΤΗΤΑ Γ3: ΗΛΕΚΤΡΟΝΙΚΗ ΕΠΙΧΕΙΡΗΜΑΤΙΚΟΤΗΤΑ ΚΑΙ ΗΛΕΚΤΡΟΝΙΚΟ ΜΑΡΚΕΤΙΝΓΚ (ECTS 7), Επιλογής**

# Υποενότητες: Ηλεκτρονικό Εμπόριο και Εφαρμογές, Ηλεκτρονικό και Κοινωνικό Μάρκετινγκ (Digital & Social Marketing)

Στόχος της Θεματικής Ενότητας είναι η ανάλυση των ευκαιριών και των προκλήσεων του ηλεκτρονικού επιχειρείν και μάρκετινγκ, η κατανόηση των ψηφιακών επιχειρηματικών μοντέλων με μελέτες πραγματικών περιπτώσεων, η αξιοποίηση σύγχρονων εργαλείων, τεχνικών και καναλιών ηλεκτρονικού μάρκετινγκ και ο σχεδιασμός ηλεκτρονικού επιχειρηματικού πλάνου για αποτελεσματική επιχειρηματική δραστηριότητα στο ψηφιακό περιβάλλον.

# **ΘΕΜΑΤΙΚΗ ΕΝΟΤΗΤΑ Γ4: ΔΙΑΧΕΙΡΙΣΗ ΕΡΓΩΝ ΚΑΙ ΕΠΕΝΔΥΤΙΚΩΝ ΣΧΕΔΙΩΝ (ECTS 7), Επιλογής**

# Υποενότητες: Διαχείριση Έργων, Διαχείριση Επενδυτικών Σχεδίων

Η Θεματική Ενότητα έχει διττό στόχο να εκπαιδεύσει τους φοιτητές α) στις βασικές αρχές του Χρονικού Προγραμματισμού Έργων και σε διαδεδομένες τεχνικές Διοίκησης Έργων και β) στην κατάστρωση και διαχείριση επενδυτικών σχεδίων με τη χρήση υπολογιστικών εργαλείων.

Η υποενότητα «Διαχείριση Έργων» ασχολείται με την προετοιμασία, το σχεδιασμό και τη χρήση κατάλληλων εργαλείων για τη διαχείριση έργων μικρού ή μεσαίου μεγέθους. Πιο συγκεκριμένα, τα θέματα που θα αναπτυχθούν είναι: Στόχοι και περιορισμοί της Διοίκησης Έργων - Ανάλυση Κύκλου Ζωής Έργων - Περιβάλλον και συμμέτοχοι Έργου - Οργάνωση και Ανάλυση Έργου - Δομική Ανάλυση Έργου - Οργανωτική Κατάτμηση - Χρονικός Προγραμματισμός Έργων - Λογικές σχέσεις και συνδέσεις - Διαγράμματα Gantt - Η μέθοδος κρίσιμης διαδρομής (CPM) - Η μέθοδος PERT - Προγραμματισμός πόρων - Κατηγορίες πόρων - Αντιστοίχιση πόρων - Επιβάρυνση και εξομάλυνση πόρων. Ιδιαίτερη σημασία καθ’ όλη τη διάρκεια της συγκεκριμένης υποενότητας έχει η παράλληλη εκμάθηση του λογισμικού Microsoft Project (ή εναλλακτικά ProjectLibre) και η πραγματοποίηση παραδειγμάτων.

Η υποενότητα «Διαχείριση Επενδυτικών Σχεδίων» εστιάζει στην εκμάθηση και χρήση απλών υπολογιστικών εργαλείων μοντελοποίησης και υποστήριξης επιχειρηματικών αποφάσεων πριν και μετά την υλοποίηση μίας επιχειρηματικής δραστηριότητας/ενός επενδυτικού σχεδίου. Αρχικά πραγματοποιείται μια πρώτη εισαγωγή των φοιτητών στις τεχνικές διαχείρισης αβεβαιότητας σε περιβάλλον Microsoft Excel. Στη συνέχεια υλοποιείται το βασικό μέρος της μελέτης σκοπιμότητας χρησιμοποιώντας μια ειδική εφαρμογή στο Microsoft Excel, μέσω της οποίας οι φοιτητές καθοδηγούνται στη δόμηση του χρηματοοικονομικού σκέλους ενός επιχειρηματικού σχεδίου, επιτρέποντάς τους να προβούν, οποιαδήποτε στιγμή, σε αλλαγές των παραμέτρων και των υποθέσεων, να εκτιμήσουν την απόδοση των επιχειρηματικών τους σχεδίων, να δημιουργήσουν εναλλακτικά σενάρια, να εκτελέσουν αναλύσεις αβεβαιότητας και ρίσκου και να εντοπίσουν τις πιο κρίσιμες παραμέτρους ως προς τη βιωσιμότητα των επιχειρηματικών τους σχεδίων (π.χ. τιμές, ζήτηση, κόστος παραγωγής κ.λπ.).

# 

**ΘΕΜΑΤΙΚΗ ΕΝΟΤΗΤΑ Γ5: ΑΓΡΟΤΟΥΡΙΣΜΟΣ/ΕΝΑΛΛΑΚΤΙΚΟΣ ΤΟΥΡΙΣΜΟΣ ΚΑΙ ΟΙΚΟΤΟΥΡΙΣΜΟΣ (ECTS 7), Επιλογής**

Υποενότητες: Τουριστικά Πρότυπα Αγροτουρισμού και Οικοτουρισμού. Προδιαγραφές Ποιότητας, Οργάνωση και Διοίκηση Αγροτουριστικών και Οικοτουριστικών Επιχειρήσεων, Τουριστικό Μάρκετινγκ Φορέων, Οργανώσεων και Επιχειρήσεων

Η Θεματική Ενότητα έχει ως στόχο να καθιερώσει την κατανόηση των φοιτητών στις αρχές της διαχείρισης και αποτελεσματικής αξιοποίησης του Αγροτουρισμού και του Οικοτουρισμού, παρέχοντας τους ένα πλαίσιο για την κατανόηση, το σχεδιασμό, την οργάνωση και τη διοίκηση Αγροτουριστικών και Οικοτουριστικών οργανισμών. Οι φοιτητές αποκτούν γνώσεις για α) τις Βασικές Αρχές του Αγροτουρισμού και Οικοτουρισμού και παρουσίαση όλων των διεθνών κι ελληνικών τάσεων στις εναλλακτικές αυτές μορφές τουρισμού, β) τη Μεθοδολογία αναγνώρισης των αγροτικο-τουριστικών πόρων της υπαίθρου, γ) τις Αρχές διαχείρισης της ποιότητας, προδιαγραφές και πρότυπα ποιότητας Αγροτουρισμού και Οικοτουρισμού, δ) την Ανάλυση της ζήτησης και της προσφοράς αγροτικού τουρισμού και οικοτουρισμού, ε) την Εφαρμογή της έννοιας του Μάρκετινγκ στον αγροτουρισμό, στ) τη Γνώση της διαδικασίας σχεδιασμού και διαχείρισης προγραμμάτων και στρατηγικών αγροτουρισμού και οικοτουρισμού, ζ) τη Διερεύνηση δυνατοτήτων ανάπτυξης καινοτόμων βιωματικών αγροτουριστικών εμπειριών και θεματικών αγροτουριστικών προϊόντων και η) την Αποτελεσματική προώθηση και προβολή αγροδιατροφικών προϊόντων με νέα μέσα (Digital, Social Media, Mobile, κα).

Άρθρο 23

Τροποποιήσεις Κανονισμού

Οι διατάξεις του παρόντος Κανονισμού μπορούν να τροποποιούνται, μετά από τεκμηριωμένη εισήγηση, με απόφαση των αρμόδιων οργάνων, σύμφωνα με την ισχύουσα νομοθεσία.

Άρθρο 24

Μεταβατικές Διατάξεις

1.Οι φοιτητές οι οποίοι εισήχθησαν στο Δ.Π.Μ.Σ. μέχρι και το ακαδημαϊκό έτος 2017-2018 υπάγονται στις διατάξεις της προηγούμενης Υπουργικής Απόφασης.

2.Όσα άλλα θέματα προκύπτουν και δε ρυθμίζονται από τον παρόντα κανονισμό, θα επιλύονται από τα αρμόδια όργανα στο πλαίσιο της κείμενης νομοθεσίας και κυρίως του Ν. 4485/2017 για τις μεταπτυχιακές σπουδές.

Η απόφαση αυτή να δημοσιευθεί στην Εφημερίδα της Κυβερνήσεως.